Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη σύνδεση των υπερπόντιων χωρών και εδαφών με την Ευρωπαϊκή Κοινότητα("Outremer") (υποβάλλεται από την Επιτροπή)

Περιεχόμενα

ΜΕΡΟΣ ΠΡΩΤΟ : ΓΕΝΙΚΕΣ ΔΙΑΤΑΞΕΙΣ

Κεφάλαιο 1: Γενικές Κατευθύνσεις

Άρθρo 1 Σκοπός, στόχοι και αρχές

Άρθρο 2 Ουσιώδη στοιχεία

Άρθρο 3 Οι λιγότερο ανεπτυγμένες ΥΧΕ

Κεφάλαιο 2: Το θεσμικό πλαίσιο: η τριμερής εταιρική σχέση και η διμερής διαχείριση

Άρθρο 4 Τριμερής εταιρική σχέση

Άρθρο 5 Κοινοβουλευτική Ομάδα ΑΚΕ - ΕΕ

Άρθρο 6 Διμερής διαχείριση

Κεφάλαιο 3: Οι φορείς

Άρθρο 7 Αρχές

Άρθρο 8 Οι διάφοροι φορείς

Άρθρο 9 Αρμοδιότητες των φορέων

ΜΕΡΟΣ ΔΕΥΤΕΡΟ : ΟΙ ΤΟΜΕΙΣ ΤΗΣ ΣΥΝΕΡΓΑΣΙΑΣ

Άρθρο 10 Τομείς

Άρθρο 11 Παραγωγικοί τομείς

Άρθρο 12 Ανάπτυξη του εμπορίου

Άρθρο 13 Συναλλαγές στον τομέα των υπηρεσιών

Άρθρο 14 Τομείς που συνδέονται με το εμπόριο

Άρθρο 15 Κοινωνικοί τομείς

Άρθρο 16 Περιφερειακή συνεργασία και ολοκλήρωση

Άρθρο 17 Πολιτιστική συνεργασία

ΜΕΡΟΣ ΤΡΙΤΟ : ΤΑ ΜΕΣΑ ΤΗΣ ΣΥΝΕΡΓΑΣΙΑΣ

Τίτλος Ι. Συνεργασία για τη χρηματοδότηση της ανάπτυξης

Κεφάλαιο 1: Γενικές Διατάξεις

Άρθρο 18 Στόχοι

Άρθρο 19 Αρχές

Άρθρο 20 Γενικές κατευθύνσεις

Άρθρο 21 Πεδίο εφαρμογής

Άρθρο 22 Επιλεξιμότητα για χρηματοδότηση

Άρθρο 23 Προγραμματισμός και εφαρμογή

Άρθρο 24 Επιτροπή ΕΤΑ-ΥΧΕ

Κεφάλαιο 2: Πόροι που τίθενται στη διάθεση των ΥΧΕ

Άρθρο 25 Χρηματοδοτικές ενισχύσεις

Κεφάλαιο 3: Στήριξη των επενδύσεων και της ανάπτυξης του ιδιωτικού τομέα

Άρθρο 26 Προώθηση των επενδύσεων

Άρθρο 27 Στήριξη των επενδύσεων

Κεφάλαιο 4: Πρόσθετη ενίσχυση σε περίπτωση διακυμάνσεων των εσόδων από εξαγωγές

Άρθρο 28 Πρόσθετη ενίσχυση

Κεφάλαιο 5: Στήριξη των λοιπών φορέων της συνεργασίας

Άρθρο 29 Στόχοι και χρηματοδότηση

Κεφάλαιο 6: Στήριξη της ανθρωπιστικής βοήθειας και των ενισχύσεων έκτακτης ανάγκης

Άρθρο 30 Στόχοι και μέσα

Κεφάλαιο 7: Διαδικασίες υλοποίησης

Άρθρο 31 Τεχνική βοήθεια

Άρθρο 32 Δημοσιονομικός έλεγχος

Κεφάλαιο 8: Μετάβαση από τα προηγούμενα ΕΤΑ στο 9ο ΕΤΑ

Άρθρο 33 Εκτέλεση των προηγούμενων ΕΤΑ και μεταβατικό στάδιο

Τίτλος ΙΙ: Οικονομική και εμπορική συνεργασία

Άρθρο 34 Στόχος

Κεφάλαιο 1: Καθεστώς των ανταλλαγών προϊόντων

Άρθρο 35 Ελεύθερη πρόσβαση των προϊόντων καταγωγής

Άρθρο 36 Μεταφόρτωση μη καταγόμενων προϊόντων που έχουν τεθεί σε ελεύθερη κυκλοφορία εντός μιας ΥΧΕ

Άρθρο 37 Ποσοτικοί περιορισμοί και μέτρα ισοδυνάμου αποτελέσματος, απαγορεύσεις

Άρθρο 38 Επικίνδυνα, ακίνδυνα και ραδιενεργά απόβλητα

Άρθρο 39 Μέτρα που λαμβάνουν οι ΥΧΕ

Άρθρο 40 Ρήτρα επιτήρησης

Άρθρο 41 Μέτρα διασφάλισης

Κεφάλαιο 2: Συναλλαγές στον τομέα των υπηρεσιών

Άρθρο 42 Στόχος

Άρθρο 43 Γενικές αρχές που διέπουν την εγκατάσταση και την παροχή υπηρεσιών

Άρθρο 44 Μεταγενέστερες τρoπoπoιήσεις

Άρθρο 45 Θαλάσσιες μεταφορές

Κεφάλαιο 3: Τομείς που συνδέονται με το εμπόριο

Άρθρο 46 Τρέχουσες πληρωμές και κινήσεις κεφαλαίων

Άρθρο 47 Πολιτική ανταγωνισμού

Άρθρο 48 Προστασία των δικαιωμάτων πνευματικής ιδιοκτησίας

Άρθρο 49 Τυποποίηση και πιστοποίηση

Άρθρο 50 Εμπόριο και περιβάλλον

Άρθρο 51 Εμπόριο και εργασιακό καθεστώς

Άρθρο 52 Πολιτική καταναλωτών και προστασίας της υγείας των καταναλωτών

Κεφάλαιο 4: Νομισματικά και φορολογικά θέματα

Άρθρο 53 Ρήτρα φορολογικής απαλλαγής

Άρθρο 54 Φορολογικό καθεστώς των συμβάσεων που χρηματοδοτούνται από την ΕΚ

Άρθρο 55 Φορολόγηση των εισοδημάτων από αποταμίευση

ΜΕΡΟΣ ΤΕΤΑΡΤΟ: ΚΑΘΕΣΤΩΣ ΠΟΥ ΕΦΑΡΜΟΖΕΤΑΙ ΩΣ ΠΡΟΣ ΤΑ ΠΡΟΣΩΠΑ

Άρθρο 56 Επαγγελματικά προσόντα

Άρθρο 57 Επαγγελματική κατάρτιση

Άρθρο 58 Προγράμματα υπέρ των ΥΧΕ

Άρθρο 59 Τα Κέντρα Ανταπόκρισης των Euro Info Centres (EICC)

Άρθρο 60 Η ιθαγένεια της Ένωσης

ΜΕΡΟΣ ΠΕΜΠΤΟ: ΤΕΛIΚΕΣ ΔIΑΤΑΞΕIΣ

Άρθρο 61 Αλλαγή καθεστώτος

Άρθρο 62 Διάρκεια ισχύος και αναθεώρηση

Άρθρο 63 Έναρξη ισχύος

Άρθρο 64 Δημοσίευση

Παραρτήματα

Παράρτημα ΙΑ // Κατάσταση των ΥΧΕ

Παράρτημα ΙΒ // Κατάσταση των λιγότερο ανεπτυγμένων ΥΧΕ

Παράρτημα ΙΙ Α // Χρηματοδοτικές ενισχύσεις της Κοινότητας: κατανομή μεταξύ των διαφόρων μέσων.

Παράρτημα ΙΙ Β // Χρηματοδοτικές ενισχύσεις της Κοινότητας: Ευρωπαϊκή Τράπεζα Επενδύσεων - ΕΤΕ Δάνεια από ιδίους πόρους

Παράρτημα ΙΙ Γ : // Χρηματοδοτικές ενισχύσεις της Κοινότητας: Επενδυτική διευκόλυνση που διαχειρίζεται η ΕΤΕ

Παράρτημα ΙΙ Δ // Χρηματοδοτικές ενισχύσεις της Κοινότητας: Πρόσθετη ενίσχυση σε περίπτωση διακυμάνσεων των εσόδων από εξαγωγές

Παράρτημα ΙΙ Ε // Χρηματοδοτικές ενισχύσεις της Κοινότητας: Δημοσιονομική βοήθεια προς τις αναπτυσσόμενες χώρες

Παράρτημα ΙΙ ΣΤ // Χρηματοδοτικές ενισχύσεις της Κοινότητας: Κοινοτικά προγράμματα υπέρ των ΥΧΕ

Παράρτημα ΙΙΙ // Έννοια των «καταγόμενων προϊόντων ή προϊόντων καταγωγής» και μέθοδοι διοικητικής συνεργασίας

ΠΑΡΑΡΤΗΜΑ 1 ΤΟΥ ΠΑΡΑΡΤΗΜΑΤΟΣ ΙΙΙ // Επεξηγηματικές σημειώσεις για την κατάσταση του παραρτήματος 2 του παραρτήματος ΙΙΙ

ΠΑΡΑΡΤΗΜΑ 2 του παραρτήματος ΙΙΙ // Πiνακας των επεξεργασiων ή μεταποiησεων επi μη καταγόμενων υλών που προσδiδουν τον χαρακτήρα του καταγόμενου προϊόντος

ΠΑΡΑΡΤΗΜΑ 3 ΤΟΥ ΠΑΡΑΡΤΗΜΑΤΟΣ ΙΙΙ // Έντυπο πιστοποιητικού κυκλοφορίας EUR.1

ΠΑΡΑΡΤΗΜΑ 4 ΤΟΥ ΠΑΡΑΡΤΗΜΑΤΟΣ ΙΙΙ // Δήλωση τιμoλoγίoυ

ΠΑΡΑΡΤΗΜΑ 5Α ΤΟΥ ΠΑΡΑΡΤΗΜΑΤΟΣ ΙΙΙ // ΔΗΛΩΣΗ ΤΟΥ ΠΡΟΜΗΘΕΥΤΗ ΓΙΑ ΤΑ ΠΡΟΪΟΝΤΑ ΜΕ ΧΑΡΑΚΤΗΡΑ ΠΡΟΤΙΜΗΣΙΑΚΗΣ ΚΑΤΑΓΩΓΗΣ

ΠΑΡΑΡΤΗΜΑ 5Β ΤΟΥ ΠΑΡΑΡΤΗΜΑΤΟΣ ΙΙΙ // ΔΗΛΩΣΗ ΤΟΥ ΠΡΟΜΗΘΕΥΗ ΓΙΑ ΤΑ ΠΡΟΪΟΝΤΑ ΠΟΥ ΔΕΝ ΕΧΟΥΝ ΧΑΡΑΚΤΗΡΑ ΠΡΟΤΙΜΗΣΙΑΚΗΣ ΚΑΤΑΓΩΓΗΣ

ΠΑΡΑΡΤΗΜΑ 6 του παραρτήματος ΙΙΙ

// Δελτίο πληροφοριών

ΠΑΡΑΡΤΗΜΑ 7 ΤΟΥ ΠΑΡΑΡΤΗΜΑΤΟΣ ΙΙΙ // ΕΝΤΥΠΟ ΑΙΤΗΣΗΣ ΓΙΑ ΠΑΡΕΚΚΛΙΣΗ

Παράρτημα IV // Όροι εισόδου στην Κοινότητα προϊόντων μη καταγόμενων από τις ΥΧΕ που βρίσκονται σε ελεύθερη κυκλοφορία στις ΥΧΕ και μέθοδοι διοικητικής συνεργασίας

ΠΑΡΑΡΤΗΜΑ 1 ΤΟΥ ΠΑΡΑΡΤΗΜΑΤΟΣ IV // Έντυπο πιστοποιητικού μεταφόρτωσης EXP.1

Παράρτημα V // Μεταφορές επικίνδυνων και ραδιενεργών αποβλήτων

Παράρτημα VI // Τα Κέντρα Ανταπόκρισης των Euro Info Centres (EICC)

ΑΙΤΙΟΛΟΓΙΚΗ ΕΚΘΕΣΗ

ΥΧΕ 2000

Πρόταση απόφασης του Συμβουλίου "Outremer"

1. Ιστορικο

Η απόφαση 91/482/ΕΟΚ του Συμβουλίου, της 25ης Ιουλίου 1991 σχετικά με τη σύνδεση των υπερπόντιων χωρών και εδαφών με την Ευρωπαϊκή Οικονομική Κοινότητα [1], όπως τροποποιήθηκε με την απόφαση 97/803/ΕΚ [2], της 24ης Νοεμβρίου 1997 που παρατάθηκε με την απόφαση 2000/169/ΕΚ [3], της 25ης Φεβρουαρίου 2000, εφαρμόζεται μέχρι τις 28 Φεβρουαρίου 2001.

[1] ΕΕ L 263, 19.9.1991, σ.1

[2] ΕΕ L 329, 29.11.1997, σ.50

[3] ΕΕ L 55, 29.2.2000, σ.67

Η συνημμένη πρόταση απόφασης πρόκειται να τη διαδεχθεί από την 1η Μαρτίου 2001.

Για το σκοπό αυτό, οι κατευθυντήριες γραμμές περιέχονται στο εξής στη Δήλωση υπ'αριθμόν 36 για τις υπερπόντιες χώρες και εδάφη που επισυνάπτεται στην Τελική Πράξη της συνθήκης του Άμστερνταμ: η Διάσκεψη συμπεριέλαβε πράγματι στην Τελική Πράξη "Δήλωση σχετικά με τις Υπερπόντιες Χώρες και Εδάφη". Στην εν λόγω δήλωση, η διακυβερνητική διάσκεψη διατύπωσε ορισμένες διαπιστώσεις όσον αφορά τη συγκριτική εξέλιξη της Κοινότητας και των ΥΧΕ μετά το 1957 και κάλεσε "το Συμβούλιο να επανεξετάσει, σύμφωνα με το άρθρο 136 της Συνθήκης, μέχρι τον Φεβρουάριο 2000, το καθεστώς σύνδεσης των ΥΧΕ με γνώμονα τους εξής τέσσερις στόχους:

- την αποτελεσματικότερη προώθηση της οικονομικής και κοινωνικής ανάπτυξης των ΥΧΕ.

- την ανάπτυξη των οικονομικών σχέσεων μεταξύ των ΥΧΕ και της Ευρωπαϊκής Ένωσης.

- την καλύτερη συνεκτίμηση της ποικιλομορφίας και της ιδιαιτερότητας κάθε ΥΧΕ, συμπεριλαμβανομένων των θεμάτων που αφορούν την ελευθερία εγκατάστασης.

- τη βελτίωση της απoτελεσματικότητας τoυ χρηματoδoτικoύ μέσoυ".

Η πρόταση βασίζεται καταρχάς, στο πλαίσιο της εν λόγω δήλωσης, στα κείμενα και τις εργασίες που ακολουθούν:

-το ψήφισμα του Κοινοβουλίου που εγκρίθηκε ομόφωνα στις 11 Φεβρουαρίου 1999, βάσει έκθεσης πρωτοβουλίας της επιτροπής ανάπτυξης και συνεργασίας.

-η ανακοίνωση της Επιτροπής COM (1999) 163 τελικό, της 20ης Μαΐου 1999, "Προβληματισμοί σχετικά με το καθεστώς των συνδεδεμένων με την ΕΚ ΥΧΕ και Γενικές Κατευθύνσεις για τις ΥΧΕ του 2000", στο πλαίσιο της οποίας η Επιτροπή περιέγραφε τις ΥΧΕ και το καθεστώς τους σε σχέση με το κοινοτικό δίκαιο, εξέταζε το θεμελιώδες ζήτημα της σύνδεσης των ΥΧΕ με την ΕΚ και παρείχε τις γενικές κατευθύνσεις για το 2000.

-οι διαβουλεύσεις που διενεργήθηκαν με τα τέσσερα κράτη μέλη στα οποία υπάγονται οι είκοσι ΥΧΕ,

-κυρίως οι σημαντικές διαβουλεύσεις που διεξήχθησαν στις Βρυξέλλες στις 29-30 Απριλίου 1999 στο πλαίσιο της εταιρικής σχέσης Επιτροπής/ κράτους μέλους/ ΥΧΕ με συμμετοχή των ανωτάτων αρχών των είκοσι ΥΧΕ.

2. Παρουσιαση

Η πρόταση βασίζεται, όσον αφορά ορισμένες ιδέες και τη σημειολογία, στα κείμενα της συμφωνίας ΕΚ/Νότιας Αφρικής και της συμφωνίας του Κοτονού με τα κράτη ΑΚΕ.

Όπως και στη συμφωνία του Κοτονού, το κείμενο συμπυκνώθηκε (67 άρθρα αντί για 242 στην προηγούμενη απόφαση του Συμβουλίου), ενώ πολλά θέματα μεταφέρθηκαν στα παραρτήματα.

3. Δομη τησ Αποφασησ

Η διάρθρωση του κειμένου είναι απλή και περιλαμβάνει πέντε μέρη:

Ι. Μέρος Πρώτο : Γενικές Διατάξεις

Μετά από υπενθύμιση των αρχών και των στόχων που απαριθμούνται στο τέταρτο μέρος της συνθήκης (άρθρα 182 έως 187), υπογραμμίζεται η ποικιλομορφία των ΥΧΕ και ιδίως των λιγότερο ανεπτυγμένων ΥΧΕ.

Υπενθυμίζονται τα θεσμικά όργανα της τριγωνικής εταιρικής σχέσης στα οποία αποδίδουν ιδιαίτερη σημασία οι ΥΧΕ.

ΙΙ. Μέρος Δεύτερο : οι τομείς της συνεργασίας

Νέο στοιχείο (μετά Λομέ εποχή), η συνεργασία για τη χρηματοδότηση της ανάπτυξης αφορά επίσης τις συναλλαγές στον τομέα των υπηρεσιών καθώς και τους τομείς που συνδέονται με το εμπόριο, ώστε να διευκολυνθεί η προσαρμογή των ΥΧΕ στις μεταβολές της παγκόσμιας οικονομίας.

III. Μέρος Τρίτο : τα μέσα της συνεργασίας

Α. - Τίτλος Ι. Συνεργασία για τη χρηματοδότηση της ανάπτυξης

Τα συνολικά ποσά καθορίστηκαν ταυτόχρονα με τους πόρους ΕΤΑ ΑΚΕ στην εσωτερική συμφωνία για το ένατο ΕΤΑ.

Τέσσερα είδη πόρων:

-Προγραμματιζόμενες ενισχύσεις (για τις ΥΧΕ και για την περιφερειακή συνεργασία)

-Επενδυτική διευκόλυνση (= Κοτονού)

-Πρόσθετη ενίσχυση σε περίπτωση διακυμάνσεων των εσόδων από εξαγωγές, βοήθεια έκτακτης ανάγκης και βοήθεια προς τους πρόσφυγες, συμπληρωματικές ενισχύσεις για τις πλέον αποδοτικές ΥΧΕ (= Κοτονού).

-Δάνεια από ιδίους πόρους της ΕΤΕ

Αναφέρεται τέλος σαφώς ένας πέμπτος (δημοσιονομικός) πόρος: η επιλεξιμότητα για τις γενικές ρυθμίσεις που χρηματοδοτούνται από τα κονδύλια του προϋπολογισμού που προορίζονται για τις αναπτυσσόμενες χώρες (βοήθειες έκτακτης ανάγκης, AIDS κ.λπ.).

Το Ευρωπαϊκό Κοινοβούλιο (11.2.1999) και οι ΥΧΕ που στηρίζονται από τα κράτη μέλη τους (30.4.1999) επιθυμούν :

-ένα ειδικό ταμείο ΥΧΕ στο πλαίσιο του προϋπολογισμού,

-διαχείριση τύπου ΕΤΠΑ.

Δεδομένου ότι οι δημοσιονομικές προοπτικές 2000-2006 έχουν ήδη εγκριθεί, η λειτουργία ειδικού ταμείου ΥΧΕ θα μπορούσε να αρχίσει το 2007.

Αντίθετα, η διαδικασία που πηγάζει από το ΕΤΠΑ έχει ήδη προταθεί για την εφαρμογή των προγραμματιζόμενων ενισχύσεων (9ο ΕΤΑ), γεγονός που αποτελεί σημαντική αλλαγή.

1. Η καινοτομία αυτή βασίζεται ιδίως στη συνεκτίμηση των εξαιρετικά σημαντικών παρατηρήσεων που διατυπώθηκαν κατά τη συνεδρίαση των μελών της εταιρικής σχέσης τον Απρίλιο 1999 για την εφαρμογή των προηγούμενων αποφάσεων σύνδεσης. Αυτός ο τρόπος διαχείρισης που πηγάζει από τις διαδικασίες ΕΤΠΑ αναμένεται ότι θα αποτελέσει το αντικείμενο ειδικών μέτρων εφαρμογής της απόφασης « Outremer », οι πρωταρχικές κατευθύνσεις της οποίας καθορίζονται στην παρούσα πρόταση. Για τα εν λόγω μέτρα εφαρμογής θα πρέπει ιδίως να ληφθεί υπόψη η υπο εξέλιξη αναδιάρθρωση των υπηρεσιών RELEX της Επιτροπής.

Η προσέγγιση αυτή βασίζεται στις αρχές της εταιρικής σχέσης, της συμπληρωματικότητας και της επικουρικότητας:

-εφαρμόζεται βάσει των στόχων, των στρατηγικών και των προτεραιοτήτων ανάπτυξης που έχουν εγκρίνει οι αρμόδιες αρχές των ΥΧΕ,

-είναι ευέλικτη και προσαρμοσμένη στην κατάσταση κάθε ΥΧΕ.

Οι αρμόδιες αρχές της ΥΧΕ καταρτίζουν και υποβάλλουν στην Επιτροπή σχέδιο ενιαίου εγγράφου προγραμματισμού (DOCUP) το οποίο, μόλις ολοκληρωθούν οι διενεργούμενες διαβουλεύσεις, ενσωματώνεται σε μία μόνο απόφαση χρηματοδότησης της ειδικής επιτροπής ΕΤΑ/ΥΧΕ.

Η εφαρμογή αποτελεί αρμοδιότητα της ενδιαφερομένης ΥΧΕ. Οι γενικοί κανόνες για τις διατάξεις εφαρμογής καθορίζονται από την Επιτροπή και επισυνάπτονται σε κάθε DOCUP.

Προκειμένου να αξιολογηθεί η αποτελεσματικότητα της κοινοτικής παρέμβασης, προβλέπεται σειρά προηγούμενων, ενδιάμεσων και μεταγενέστερων λογιστικών ελέγχων και αξιολογήσεων. Η ενδιαφερομένη ΥΧΕ αναλαμβάνει καταρχάς την ευθύνη για το δημοσιονομικό έλεγχο της παρέμβασης, ενώ η Επιτροπή διαθέτει μέσα καταναγκασμού σε περίπτωση παράλειψης της ενδιαφερομένης ΥΧΕ.

2. Η προτεινόμενη μεθοδολογική προσέγγιση οδηγεί εξάλλου στην καθιέρωση δύο καινοτομιών:

-μιας επιστρεπτέας ενίσχυσης, της επενδυτικής διευκόλυνσης, για την προώθηση των εμπορικά βιώσιμων επιχειρήσεων κυρίως στον ιδιωτικό τομέα ή των επιχειρήσεων του δημόσιου τομέα που στηρίζουν την ανάπτυξη του ιδιωτικού τομέα.

-μιας πρόσθετης ενίσχυσης σε περίπτωση διακυμάνσεων των εσόδων από εξαγωγές. η ενίσχυση αυτή αρχίζει όταν πληρούνται ορισμένες προϋποθέσεις.

Β. - Τίτλος ΙΙ. Οικονομική και εμπορική συνεργασία

Ανταλλαγές προϊόντων, συναλλαγές στον τομέα των υπηρεσιών, τομείς που συνδέονται με το εμπόριο.

1. Όσον αφορά τα προϊόντα, τα κύρια προτεινόμενα θέματα είναι τα ακόλουθα:

α) Όπως και από το 1991, πλήρης ελεύθερη πρόσβαση στην αγορά ΕΚ (σε αντίθεση με τα κράτη ΑΚΕ) για τα προϊόντα καταγωγής ΥΧΕ, με την επιφύλαξη των ειδικών διατάξεων που ισχύουν για δύο ιδιαίτερα ευαίσθητους τομείς της ΚΓΠ (ρύζι και ζάχαρη).

Πρόκειται για τη μόνη περίπτωση όλων των κοινοτικών συμφωνιών, γεγονός που δικαιολογεί και τη σημασία της σώρευσης καταγωγής ΑΚΕ/ΥΧΕ που αφορά δύο διαφορετικά καθεστώτα πρόσβασης και έχει οδηγήσει σε διέλευση προϊόντων ΑΚΕ από τις ΥΧΕ: διατηρείται λοιπόν η αρχή του περιορισμού της σώρευσης, που είχε αποφασίσει μετά από πολλές προσπάθειες το Συμβουλιο κατά το τέλος του 1997 όσον αφορά δύο ευαίσθητα προϊόντα (ρύζι και ζάχαρη). Προτείνεται εξάλλου να προβλεφθεί, στο πλαίσιο της περιορισμένης ποσότητας ρυζιού (160.000 t) ποσόστωση για τις λιγότερο ανεπτυγμένες ΥΧΕ και να ανοιχθεί δασμολογική ποσόστωση για το βούτυρο.

Για τις τροποποιήσεις αυτές, λαμβάνεται δεόντως υπόψη η κτηθείσα πείρα από την έκδοση της απόφασης 91/482/ΕΟΚ και μετά. Αποδείχθηκε πράγματι δύσκολο να επιτευχθεί ισορροπία μεταξύ της αρχής της ελεύθερης πρόσβασης των προϊόντων ΥΧΕ στην κοινοτική αγορά, αφενός, και των στόχων της κοινής γεωργικής πολιτικής, αφετέρου. Σε ορισμένες περιπτώσεις, η Επιτροπή και το Συμβούλιο αναγκάσθηκαν να θεσπίσουν μέτρα διασφάλισης, γεγονός που από την πλευρά του οδήγησε σε εξαιρετική αύξηση των προσφυγών ενώπιον του Δικαστηρίου και του Πρωτοδικείου (περισσότερες από 30 υποθέσεις μέχρι σήμερα).

Η Επιτροπή πιστεύει ότι μπορεί να βρεθεί μακροπρόθεσμη λύση στο συγκεκριμένο πρόβλημα, εάν επιτραπεί η πρόσβαση στην αγορά υπό ορισμένους όρους καθορισμένους εκ των προτέρων αντί να διατηρηθεί καθεστώς πλήρους κατ'αρχήν ελευθερίας, που υπόκειται όμως σε απρόοπτα που οδηγούν στη λήψη εξαιρετικών μέτρων διασφάλισης. Μια τέτοια προσέγγιση θα εξασφάλιζε ιδίως στις επιχειρήσεις τη σταθερότητα και τη δυνατότητα πρόβλεψης των συνθηκών πρόσβασης στην αγορά.

Οι ΥΧΕ μπορούν αντίθετα να διατηρήσουν, προς το παρόν, τους δασμούς (εφόσον δεν εισάγουν διακρίσεις και σύμφωνα με τη ρήτρα του μάλλον ευνοουμένου κράτους (ΜΕΚ), εκτός αν επιβάλλονται σε άλλες αναπτυσσόμενες χώρες). Η κατάσταση αυτή θα μπορούσε να αποτελέσει το αντικείμενο κοινού προβληματισμού επ'ευκαιρία των διαπραγματεύσεων για τη σύναψη των περιφερειακών συμφωνιών ελευθέρων συναλλαγών που προβλέπονται στη συμφωνία του Κοτονού, ιδίως όσον αφορά τις σχέσεις μεταξύ των ΥΧΕ και ορισμένων εξαιρετικά περιφερειακών περιοχών της Κοινότητας.

β) Εκτός από τους περιορισμόυς της σώρευσης που αποφασίστηκαν το 1997, οι κανόνες καταγωγής δεν είχαν τροποποιηθεί από το 1985. Σύμφωνα με το Ευρωπαϊκό Συμβούλιο του Έσσεν, αποτελούν το αντικείμενο γενικής εναρμόνισης των προτιμησιακών κανόνων καταγωγής: πρόκειται ουσιαστικά για μια νέα παρουσίαση, απλουστευμένη, μαζί με εκσυγχρονισμό που βασίζεται στις τεχνολογικές εξελίξεις.

Σε περιορισμένες περιπτώσεις, οι προτεινόμενες τροποποιήσεις περιλαμβάνουν νέες διευκολύνσεις (δηλώσεις τιμολογίου ως απόδειξη καταγωγής) καθώς και ορισμένες ενισχύσεις (ελάχιστες εργασίες) με σκοπό τη διευκόλυνση των επιχειρήσεων που συμβάλλουν πράγματι στην τοπική ανάπτυξη.

Πράγματι, οι ελάχιστες εργασίες δεν προσδίδουν την καταγωγή ΥΧΕ και επιπλέον εξαιρούνται από τη σώρευση. Προκειμένου να ληφθούν υπόψη οι στόχοι τοπικής ανάπτυξης και εναρμόνισης των κανόνων καταγωγής, η κατάσταση των ελάχιστων εργασιών προσαρμόζεται στα σημερινά δεδομένα και συμπληρώνεται.

Τέλος, προτείνεται και η ευθυγράμμιση της διαδικασίας για την τεχνική αναπροσαρμογή των κανόνων καταγωγής με τη διαδικασία που προβλέπεται στον Τελωνειακό Κώδικα για τα λοιπά προτιμησιακά καθεστώτα.

γ) Εξάλλου, ελεύθερη πρόσβαση στην αγορά ΕΚ για τα μη καταγόμενα προϊόντα που τίθενται σε ελεύθερη κυκλοφορία στις ΥΧΕ μετά από επιτόπου καταβολή του δασμού ΕΚ (γνωστή από το 1991 ως μεταφόρτωση ("transhipment")).

Αυτό αποτελεί έναν τύπο ανάπτυξης που επινοήθηκε το 1999, μοναδικό στις ΥΧΕ, μέσω μεταφοράς κονδυλίων του προϋπολογισμού υπέρ του προϋπολογισμού των ΥΧΕ (θα πρέπει να πραγματοποιηθεί στο πλαίσιο του προϋπολογισμού ΕΚ). Επειδή, όμως, υπήρξαν υποψίες ότι ορισμένες ΥΧΕ επανέφεραν μέρος του δασμού εις βάρος των επιχειρήσεων ή ότι παρείχαν σ'αυτές ενισχύσεις για τη μεταφορά προκειμένου να αντισταθμίσουν την απομάκρυνσή τους από την αγορά ΕΚ, προστέθηκε μια ρήτρα σχετικά με τις "κρατικές ενισχύσεις": η Επιτροπή είναι δυνατό να επιτρέπει κατ'εξαίρεση τη χορήγηση κρατικών ενισχύσεων ή ενισχύσεων ΥΧΕ μετά από σύμφωνη γνώμη επιτροπής.

2. Όσον αφορά τις συναλλαγές στον τομέα των υπηρεσιών, εκτός από την εξέτασή τους στο κεφάλαιο που αφορά τη συνεργασία για τη χρηματοδότηση της ανάπτυξης, το σημαντικό θέμα είναι αυτό του καθεστώτος εγκατάστασης και παροχής υπηρεσιών:

-η Κοινότητα δεν μπορεί να εφαρμόζει διακρίσεις μεταξύ των ΥΧΕ.

-οι ΥΧΕ δεν επιτρέπεται να εφαρμόζουν διακρίσεις μεταξύ των κρατών μελών.

-οι ΥΧΕ δύνανται να παρέχουν προτιμησιακή μεταχείριση στους κατοίκους τους. καταργείται η ρήτρα προηγούμενης άδειας από την Επιτροπή: η αρχή αυτή, που είναι ιδιαίτερα επιθυμητή, μπορεί να έχει ως συνέπεια την παροχή άδειας στις ΥΧΕ να διατηρούν τους δασμούς επί των προϊόντων ΕΚ.

Όπως και κατά το παρελθόν, η Κοινότητα δεν μπορεί να εφαρμόζει διακριτική μεταχείριση έναντι των εταιρειών, των υπηκόων και των επιχειρήσεων των ΥΧΕ στην αγορά της. υπογραμμίζεται ότι η εν λόγω "εθνική μεταχείριση" παρέχεται μόνο στο πλαίσιο των δεσμεύσεων που έχουν αναληφθεί στο πλαίσιο της GATS, προκειμένου να να μην εξαναγκασθεί η Κοινότητα να επεκτείνει τη μεταχείριση αυτή σε όλους τους τομείς και σε όλα τα μέλη του ΠΟΕ. Για να επιτραπεί, εξάλλου, στις ΥΧΕ που έχουν αναλάβει δεσμεύσεις στο πλαίσιο της GATS να αποφύγουν το ίδιο πρόβλημα, αναφέρεται ρητά ότι η μη διακριτική μεταχείριση των εταιρειών, των υπηκόων και των επιχειρήσεων ΕΚ στις αγορές των ΥΧΕ επιτρέπεται με την επιφύλαξη των ενδεχόμενων δεσμεύσεων στο πλαίσιο της GATS.

Όσον αφορά τις συναλλαγές στον τομέα των υπηρεσιών, οι εν λόγω νέες αναφορές στην GATS θα καθιστούσαν την απόφαση συμβατή με τους κανόνες του ΠΟΕ. Είναι βέβαιο ότι οι κανόνες αυτοί αποκλίνουν σε κάποιο βαθμό από την αρχή της μη διακριτικής μεταχείρισης που περιλαμβάνεται στη συνθήκη (άρθρο 183 παράγραφος 5). Σύμφωνα με το ίδιο άρθρο της συνθήκης, ωστόσο, η αρχή αυτή εφαρμόζεται με την επιφύλαξη των ειδικών διατάξεων που θεσπίζει το Συμβούλιο. Το Συμβούλιο έχει ήδη αποδεχθεί εξαιρέσεις από την αρχή της μη διακριτικής μεταχείρισης υπέρ των ΥΧΕ, επιτρέποντας σ'αυτές να ευνοούν τους κατοίκους τους (βλ. τρίτη περίπτωση παραπάνω).

Στον τομέα των εμπορευματικών συναλλαγών, η συνθήκη προβλέπει την κατάργηση των δασμών στις σχέσεις μεταξύ των ΥΧΕ και της ΕΚ, αλλά ταυτόχρονα επιτρέπει στις ΥΧΕ να εισπράττουν δασμούς που ανταποκρίνονται στις ανάγκες της ανάπτυξης / εκβιομηχάνισής τους ή που τροφοδοτούν, λόγω του φορολογικού τους χαρακτήρα, τον προϋπολογισμό τους.

Το ζήτημα της συμβατότητας της σύνδεσης με τους κανόνες του ΠΟΕ παρουσιάζει ιδιαίτερο ενδιαφέρον επειδή η Κοινότητα έχει επιβεβαιώσει την αλληλεγγύη της προς τις ΥΧΕ και ταυτόχρονα έχει υπογραμμίσει τη σημασία που αποδίδει στις δεσμεύσεις που έχουν αναληφθεί στο πλαίσιο του ΠΟΕ. Το θέμα αυτό θα πρέπει συνεπώς να εξεταστεί στο πλαίσιο της διπλής αυτής προοπτικής.

Ακόμη και αν οι ΥΧΕ μπορούσαν να παραιτηθούν από την είσπραξη των δασμών που επιτρέπει η συνθήκη, δεν είναι σκόπιμο να καθιερωθεί απότομα η αμοιβαιότητα στο πλαίσιο της παρούσας πρότασης. Από πολιτική αλλά και από νομική άποψη (βλ. αποφάσεις του Δικαστηρίου), οι ΥΧΕ είναι δυνατό να ζητήσουν μεταχείριση τουλάχιστον το ίδιο ευνοϊκή με αυτή των κρατών ΑΚΕ. Δεδομένου, επίσης, ότι οι ΥΧΕ αποτελούν στο σύνολό τους μικρά ευάλωτα νησιά, είναι σκόπιμο να λήξει πρώτα η προπαρασκευαστική περίοδος "Κοτονού" και μετά να εξεταστεί το θέμα της αμοιβαιότητας στις εμπορικές σχέσεις ΥΧΕ-ΕΚ.

Στο πλαίσιο αυτό, κατά την εν λόγω επανεξέταση θα πρέπει να ληφθεί υπόψη η εξέλιξη του εμπορικού καθεστώτος μεταξύ της ΕΚ και των κρατών ΑΚΕ. Η ενσωμάτωση ορισμένων ΥΧΕ στις προσεχείς οικονομικές συμφωνίες εταιρικής σχέσης μεταξύ των κρατών ΑΚΕ και της ΕΚ θα ήταν δυνατό, αν και μη εφικτή για όλες τις ΥΧΕ, να απαιτεί επανεξέταση της απόφασης.

IV. Μέρος Τέταρτο : Το δίκαιο των προσώπων

Πρόκειται για ορισμένα θέματα που χαρακτηρίζουν τις ΥΧΕ και αποτελούν συνέχεια διαφόρων δικαστικών υποθέσεων ή "εσωτερικών" τομέων που προσφέρονται ήδη στους υπηκόους των ΥΧΕ από το 1991: ορισμένα κοινοτικά προγράμματα (π.χ. : Erasmus - Socrates), τα Κέντρα Ανταπόκρισης των Euro Info Centres (EICC), η υπηκοότητα της Ένωσης για τους υπηκόους με πλήρη δικαιώματα σε κράτος μέλος, κ.λπ.

V. Μέρος Πέμπτο : Τελικές διατάξεις

Λαμβανομένων υπόψη των ουσιαστικών αλλαγών που αναμένονται για το καθεστώς σύνδεσης από το 2006 λόγω της μετάβασης σε χρηματοδότηση από τον προϋπολογισμό καθώς και λόγω της κατά την ίδια περίπου περίοδο αναμενόμενης διαπραγμάτευσης των συμφωνιών ελευθέρων συναλλαγών ΕΚ/ΑΚΕ, προτείνεται να καθοριστεί η λήξη ισχύος της απόφασης στις 31 Δεκεμβρίου 2007, ημερομηνία κατά την οποία λήγει και η ισχύς του 9ου ΕΤΑ.

Τέλος, προστέθηκε ρήτρα επανεξέτασης για να συμφωνηθεί εκ των προτέρων ότι οι κανόνες για το εμπόριο και τις υπηρεσίες θα πρέπει να καταστούν σύμφωνες με τον ΠΟΕ (βλ. ΙΙΙ παραπάνω).

Για τους λόγους αυτούς, η Επιτροπή προτείνει στο Συμβούλιο να θεσπίσει τη συνημμένη απόφαση.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη σύνδεση των υπερπόντιων χωρών και εδαφών με την Ευρωπαϊκή Κοινότητα ("Outremer")

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας, εφεξής "η συνθήκη" και ιδίως το άρθρο 187,

την πρόταση της Επιτροπής [4],

[4] ...

Εκτιμώντας τα εξής:

1) Η απόφαση 91/482/ΕΟΚ του Συμβουλίου, της 25ης Ιουλίου 1991 σχετικά με τη σύνδεση των υπερπόντιων χωρών και εδαφών, εφεξής "ΥΧΕ", με την ΕΚ [5], όπως τροποποιήθηκε με την απόφαση 97/803/ΕΚ του Συμβουλίου, της 24ης Νοεμβρίου 1997 [6] και παρατάθηκε με την απόφαση 2000/169/ΕΚ, της 25ης Φεβρουαρίου 2000 [7], εφαρμόζεται μέχρι τις 28 Φεβρουαρίου 2001. Το άρθρο 240 παράγραφος 4 αυτής προβλέπει ότι το Συμβούλιο, αποφασίζοντας με ομοφωνία μετά από πρόταση της Επιτροπής, καθορίζει τις διατάξεις που πρέπει να προβλεφθούν ενόψει της μεταγενέστερης εφαρμογής των αρχών που εντάσσονται στα άρθρα 182 έως 186 της συνθήκης.

[5] ΕΕ L 263 της 19. 9.1991, σ. 1.

[6] ΕΕ L 329 της 29. 11. 1997, σ. 50.

[7] ΕΕ L 55, 29.2.2000, σ.67

2) Με τη δήλωση αριθ. 36 για τις ΥΧΕ, που επισυνάπτεται στην τελική πράξη της διάσκεψης του Άμστερνταμ, καλείται το Συμβούλιο να επανεξετάσει, βάσει του άρθρου 187 της συνθήκης, το καθεστώς σύνδεσης των ΥΧΕ με τετραπλό στόχο:

-την αποτελεσματικότερη προώθηση της οικονομικής και κοινωνικής ανάπτυξης των ΥΧΕ.

-την ανάπτυξη των οικονομικών σχέσεων μεταξύ των ΥΧΕ και της Ευρωπαϊκής Ένωσης.

-την καλύτερη συνεκτίμηση της ποικιλομορφίας και της ιδιαιτερότητας κάθε ΥΧΕ, συμπεριλαμβανομένων των θεμάτων που αφορούν την ελευθερία εγκατάστασης.

-τη βελτίωση της απoτελεσματικότητας τoυ χρηματoδoτικoύ μέσoυ.

3) Το Ευρωπαϊκό Κοινοβούλιο εξέδωσε στις 11 Φεβρουαρίου 1999 ψήφισμα για τις σχέσεις μεταξύ των ΥΧΕ, των χωρών ΑΚΕ και των εξαιρετικά απομακρυσμένων περιοχών της ΕΕ [8] βάσει έκθεσης της επιτροπής ανάπτυξης και συνεργασίας [9].

[8] PE 276.723

[9] PE 228.210 της 1. 12. 1998

4) Με την ανακοίνωσή της, της 20ης Μαΐου 1999, με τίτλο "Προβληματισμοί σχετικά με το καθεστώς των συνδεδεμένων με την ΕΚ ΥΧΕ και Γενικές Κατευθύνσεις για τις ΥΧΕ του 2000" [10], η Επιτροπή ανέλυσε τα χαρακτηριστικά και την εξέλιξη της σύνδεσης των ΥΧΕ με την ΕΚ από το 1957, υπενθύμισε τις θεμελιώδεις αρχές και το ισχύον πλαίσιο της εν λόγω σύνδεσης και παρείχε σχετικές εναλλακτικές κατευθύνσεις για την περίοδο από την 1η Μαρτίου 2000 και μετά.

[10] COM (1999) 163 τελικό, της 20.05.1999, τόμοι Ι και ΙΙ

5) Σύμφωνα με τις διατάξεις του άρθρου 10 της απόφασης 91/482/ΕΟΚ, οι αρμόδιες αρχές των ΥΧΕ γνωστοποίησαν στην Επιτροπή τις τροποποιήσεις ή τις προσθήκες που επιθυμούν για το μέλλον, ιδίως στο πλαίσιο συνάντησης των εταίρων στις 29 και 30 Απριλίου 1999, στην οποία συμμετείχαν η Επιτροπή, τα τέσσερα κράτη μέλη στα οποία υπάγονται οι ΥΧΕ και οι 20 ενδιαφερόμενες ΥΧΕ.

6) Το άρθρο 182 παράγραφος 2 της συνθήκης αναφέρει τους δύο στόχους της σύνδεσης των ΥΧΕ με την Κοινότητα δηλαδή την "προώθηση της οικονομικής και κοινωνικής αναπτύξεώς τους" αφενός και τη "δημιουργία στενών οικονομικών σχέσεων μεταξύ αυτών και της Κοινότητας στο σύνολό της", αφετέρου.

7) Το άρθρο 182 τρίτη παράγραφος της συνθήκης προσθέτει ότι αυτή η "σύνδεση πρέπει καταρχάς να επιτρέπει την υποστήριξη των συμφερόντων των κατοίκων των ΥΧΕ και της ευημερίας τους, έτσι ώστε να οδηγεί στην οικονομική, κοινωνική και πολιτιστική ανάπτυξη που αυτοί αναμένουν".

8) Εξάλλου, το άρθρο 183 της συνθήκης απαριθμεί τους στόχους που επιδιώκονται με την εν λόγω σύνδεση, αναφέροντας ιδίως τις εμπορικές συναλλαγές, τη χρηματοδοτική συνεισφορά των κρατών μελών στην ανάπτυξη των ΥΧΕ και τα ατομικά δικαιώματα.

9) Οι ΥΧΕ δεν αποτελούν τρίτες χώρες αλλά ούτε και μέρος της εσωτερικής αγοράς και υποχρεούνται στο εμπορικό επίπεδο να συμμορφώνονται προς τις δεσμεύσεις που αναλαμβάνονται έναντι τρίτων χωρών, όσον αφορά ιδίως τους κανόνες καταγωγής, την τήρηση των υγειονομικών και φυτουγεινομικών προδιαγραφών και των μέτρων διασφάλισης, όπως επιβεβαίωσε το Δικαστήριο των Ευρωπαϊκών Κοινοτήτων.

10) Γενικά, το Συμβούλιο κατά τη θέσπιση μέτρων βάσει του άρθρου 187 της συνθήκης, θα πρέπει να λαμβάνει υπόψη του τόσο τις αρχές που παρατίθενται στο τέταρτο μέρος αυτής όσο και τις λοιπές αρχές του κοινοτικού δικαίου [11]. Είναι, επίσης, ανάγκη να λαμβάνεται υπόψη η κτηθείσα πείρα από την εφαρμογή του εμπορικού καθεστώτος της απόφασης 91/482/ΕΟΚ.

[11] Απόφαση του Δικαστηρίου της 8.2.2000, υπόθεση C-17/98, σημείο 38.

11) Το καθεστώς αυτό, που προβλέπει ταυτόχρονα την ελεύθερη πρόσβαση με απαλλαγή από δασμούς για τα προϊόντα καταγωγής ΥΧΕ και κανόνες καταγωγής που επιτρέπουν τη σώρευση με προϊόντα καταγωγής των κρατών ΑΚΕ που απολαύουν διαφορετικού καθεστώτος και της Κοινότητας, προκαλεί ή κινδυνεύει να προκαλέσει σοβαρές διαταραχές στη λειτουργία ορισμένων κοινών οργανώσεων αγοράς της κοινής γεωργικής πολιτικής, ιδίως στον τομέα του ρυζιού και της ζάχαρης. Οι διαταραχές αυτές ανάγκασαν κατ'επανάληψη την Επιτροπή και το Συμβούλιο να θεσπίσουν μέτρα διασφάλισης.

12) Όσον αφορά το ρύζι, οι τροποποιήσεις που πραγματοποιήθηκαν κατά την ενδιάμεση επανεξέταση της απόφασης [12], επέτρεψαν, περιορίζοντας τη δυνατότητα εφαρμογής της σώρευσης καταγωγής, να διατηρηθεί πρόσβαση στην κοινοτική αγορά που διαφυλάσσει την ισορροπία αυτής όσον αφορά τα προϊόντα των ΥΧΕ.

[12] Απόφαση 97/803/ΕΚ του Συμβουλίου, ΕΕ L 329, 29.11.97, σ.50.

13) Αντίθετα, όσον αφορά τη ζάχαρη, οι εξαγωγές από τις ΥΧΕ ζάχαρης καταγωγής των κρατών ΑΚΕ ή της Κοινότητας πραγματοποιήθηκαν προς μια κοινοτική αγορά που παρουσίαζε μεγάλο πλεόνασμα με αναπόφευκτο αποτέλεσμα τη σημαντικότερη μείωση των ποσοστώσεων των κοινοτικών παραγωγών και συνεπώς μεγαλύτερη απώλεια της εγγύησης του εισοδήματός τους.

14) Η πλεονασματική κατάσταση της αγοράς συνεπάγεται ότι κάθε πρόσθετη εισαγόμενη ποσότητα αποτελεί πράγματι διαταραχή της αγοράς, οι συνέπειες της οποίας γίνοται αισθητές στους παραγωγούς και στον κοινοτικό προϋπολογισμό. Εξάλλου, δεν είναι δυνατό να προβλεφθεί πότε αναμένεται να διευθετηθεί αυτή η κατάσταση οπότε οι πρόσθετες εισαγωγές θα είναι δυνατές χωρίς τον κίνδυνο διαταραχών.

15) Εξάλλου, οι εξαγωγές αυτές, λόγω των ελάχιστων εργασιών, με ασήμαντες συνέπειες όσον αφορά την προστιθέμενη αξία, που απαιτούνται για την απόκτηση του χαρακτήρα καταγωγής ΥΧΕ στον τομέα της ζάχαρης, συμβάλλουν ελάχιστα στην ανάπτυξη των εν λόγω εδαφών ενώ προκαλούν δυσανάλογες διαταραχές στους σχετικούς κοινοτικούς τομείς.

16) Για τους λόγους αυτούς, είναι ανάγκη να θεσπιστούν κανόνες καταγωγής που να αποκλείουν, για τη ζάχαρη, τη δυνατότητα σώρευσης καταγωγής ΑΚΕ/ΥΧΕ/ΕΚ.

17) Είναι, εξάλλου, σκόπιμο να προβλεφθεί ότι τα κοινοτικά προϊόντα για τα οποία έχουν ισχύσει δημοσιονομικά πλεονεκτήματα, ώστε να ευνοηθεί η εξαγωγή τους εκτός της Κοινότητας, δεν είναι δυνατό να επιστρέφουν σ'αυτή μέσω της διαδικασίας σώρευσης.

18) Είναι, επίσης, σκόπιμο να εκσυγχρονιστούν όλοι οι κανόνες καταγωγής ΥΧΕ για να ληφθεί υπόψη η τεχνική πρόοδος και η πολιτική εναρμόνισης των εν λόγω κανόνων που έχει θεσπίσει η Κοινότητα προς το συμφέρον των ενδιαφερομένων επιχειρήσεων και των διοικήσεων. Για τον ίδιο σκοπό, είναι ανάγκη να απλουστευθεί η διαδικασία, ώστε να καταστούν ευκολότερες στο μέλλον οι αναγκαίες τεχνικές τροποποιήσεις των εν λόγω κανόνων.

19) Οι ΥΧΕ δεν αποτελούν τμήμα του κοινοτικού εδάφους και συνεπώς το παράγωγο δίκαιο της συνθήκης δεν εφαρμόζεται στις ΥΧΕ εκτός αν υπάρχουν ρητές αντίθετες διατάξεις. αντίθετα, στο εσωτερικό της Κοινότητας, οι υπήκοοι και τα προϊόντα των ΥΧΕ πρέπει να σέβονται τους ισχύοντες κοινούς κανόνες.

20) Οι υπήκοοι των ΥΧΕ αποτελούν γενικά πολίτες της Ένωσης και πρέπει συνεπώς να απολαύουν των πλεονεκτημάτων και να σέβονται τις υποχρεώσεις που συνδέονται με την εν λόγω ιθαγένεια, με την επιφύλαξη ειδικών διατάξεων που έχουν θεσπιστεί στον τόπο τους.

21) Προκειμένου να επιτευχθεί αποτελεσματικότητα, απλούστευση και αναγνώριση των διαχειριστικών ικανοτήτων που διαθέτουν οι αρχές των ΥΧΕ, θα πρέπει να υπάρξει διαχείριση των χρηματοδοτικών πόρων που παρέχονται στις ΥΧΕ που να διέπεται περισσότερο από τις αρχές της εταιρικής σχέσης με εφαρμογή διαδικασιών που βασίζονται στις ισχύουσες ρυθμίσεις στον τομέα των διαρθρωτικών ταμείων.

22) Για το σκοπό αυτό, οι διαδικασίες αναθέτουν ιδίως στις ΥΧΕ την κύρια ευθύνη για τον προγραμματισμό και την εφαρμογή της συνεργασίας, που θα πραγματοποιηθεί κυρίως σύμφωνα με τις εδαφικές διατάξεις των ΥΧΕ, διασφαλίζοντας όμως τη στήριξη της Κοινότητας και ιδιαίτερα της Επιτροπής για την παρακολούθηση, την αξιολόγηση και το λογιστικό έλεγχο των ενεργειών που έχουν προγραμματιστεί.

23) Οι εξελίξεις, εξάλλου, σε παγκόσμιο επίπεδο, που συνίστανται σε μια συνεχή διαδικασία ελευθέρωσης των συναλλαγών, συνεπάγονται ευρεία ανάμειξη της Κοινότητας, κύριου εμπορικού εταίρου των ΥΧΕ, καθώς και των κρατών ΑΚΕ που γειτνιάζουν με τις ΥΧΕ ή των λοιπών οικονομικών εταίρων. στην εξίσωση της πρόσβασης στην αγορά, το επίπεδο των δασμών διαδραματίζει όλο και μικρότερο ρόλο ενώ οι συναλλαγές στον τομέα των υπηρεσιών καθώς και στους τομείς που συνδέονται με το εμπόριο αποκτούν όλο και μεγαλύτερη σημασία στο πλαίσιο των σχέσεων μεταξύ των ΥΧΕ και των οικονομικών εταίρων τους. είναι λοιπόν σκόπιμο, ταυτόχρονα με τη συνέχιση σε γενικές γραμμές του ισχύοντος εμπορικού καθεστώτος, να στηριχθεί αυτή η σχέση και να διευκολυνθεί η προοδευτική ενσωμάτωση των ΥΧΕ που το επιθυμούν στην περιφερειακή και παγκόσμια οικονομία με την παροχή συνδρομής στις ΥΧΕ για την ενίσχυση της ικανότητάς τους να διαχειρίζονται όλους αυτούς τους νέους τομείς.

24) Η παρούσα απόφαση θα πρέπει να μη θίγει τις υποχρεώσεις που έχουν αναληφθεί, κατά περίπτωση, από ορισμένες ΥΧΕ ή εξ ονόματός τους στο πλαίσιο του ΠΟΕ. Θα πρέπει επίσης να ληφθεί υπόψη η μεγάλη σημασία την οποία αποδίδει το Συμβούλιο στις δεσμεύσεις που αναλήφθηκαν στο πλαίσιο του ΠΟΕ και στη συνοχή μεταξύ αυτών και της παρούσας απόφασης.

25) Σύμφωνα με το άρθρο 2 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, είναι σκόπιμο τα μέτρα που απαιτούνται για την εφαρμογή της παρούσας απόφασης να λαμβάνονται με τη διαδικασία διαχείρισης που προβλέπεται στο άρθρο 4 της εν λόγω απόφασης. Ωστόσο, επειδή πρόκειται στις περιπτώσεις αυτές για την εφαρμογή του 9ου ΕΤΑ, είναι σκόπιμο οι ψήφοι και η πλειοψηφία να καθορίζονται σύμφωνα με το άρθρο 21 της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπογράφηκε στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις Υπερπόντιες Χώρες και Εδάφη για τις οποίες ισχύουν οι διατάξεις του τέταρτου μέρους της Συνθήκης ΕΚ [13], εφεξής "εσωτερική συμφωνία".

[13] Έγγρ. 10688/00 ΑΚΕ 114 ΤΕΛ 313 ΥΧΕ 21 - ΕΕ L .... της ... σ. ...

26) Τα αναγκαία μέτρα για τη θέση σε εφαρμογή του άρθρου 27 παράγραφος 2 θεσπίζονται σύμφωνα με τη συμβουλευτική διαδικασία που προβλέπεται στο άρθρο 3 της εν λόγω απόφασης 1999/468/ΕΚ.

27) Τα αναγκαία μέτρα για τη θέση σε εφαρμογή του Παραρτήματος ΙΙΙ θεσπίζονται σύμφωνα με τη διαδικασία που προβλέπεται στο άρθρο 249 του κανονισμού αριθ. 2913/92, της 12ης Οκτωβρίου 1992 περί θεσπίσεως κοινοτικού τελωνειακού κώδικα [14].

[14] ΕΕ L 302, της 19.10.1992, σ.1.

28) Σύμφωνα με την απόφαση αριθ. 1999/95/ΕΚ του Συμβουλίου, της 31ης Δεκεμβρίου 1998 [15], το ευρώ είναι το νόμισμα του Σαιν Πιερ και Μικελόν και της Μαγιόττε.

[15] ΕΕ L 30, της 4.2.1999.

29) Όλα τα νέα στοιχεία που απαριθμούνται στη συνέχεια συνηγορούν υπέρ της άποψης ότι το Συμβούλιο θα πρέπει να δώσει απάντηση που θα διακρίνεται από καινοτομία και συνοχή και θα είναι προσαρμοσμένη στις διάφορες καταστάσεις. η απάντηση αυτή μπορεί να παρασχεθεί με νέο καθεστώς σύνδεσης υπό τον τίτλο Outremer,

ΑΠΟΦΑΣΙΖΕΙ:

ΜΕΡΟΣ ΠΡΩΤΟ

ΓΕΝΙΚΕΣ ΔΙΑΤΑΞΕΙΣ ΤΗΣ ΣΥΝΔΕΣΗΣ

ΤΩΝ ΥΧΕ ΜΕ ΤΗΝ ΕΚ

Κεφάλαιο 1

Γενικεσ κατευθυνσεισ

Άρθρο 1

Σκοπός, στόχοι και αρχές

1. Η σύνδεση των ΥΧΕ με την ΕΚ βασίζεται στο άρθρο 182 της συνθήκης, δηλαδή στην προώθηση της οικονομικής και κοινωνικής ανάπτυξης των ΥΧΕ και στη δημιουργία στενών οικονομικών σχέσεων μεταξύ αυτών και της Κοινότητας στο σύνολό της.

Επιδιώκει τους στόχους που καθορίστηκαν στο άρθρο 183 της συνθήκης, με τήρηση των αρχών που απαριθμούνται στα άρθρα 184 έως 188 της συνθήκης, επικεντρώνοντας την προσοχή στη μείωση και, εν καιρώ, στην εξάλειψη της φτώχειας, στην αειφόρο ανάπτυξη και στην προοδευτική ενσωμάτωση στην περιφερειακή και παγκόσμια οικονομία.

2. Η σύνδεση αφορά τις ΥΧΕ που απαριθμούνται στο παράρτημα ΙΑ.

3. Σύμφωνα με το άρθρο 188 της συνθήκης, η παρούσα απόφαση εφαρμόζεται στη Γροιλανδία με την επιφύλαξη των ειδικών διατάξεων που περιλαμβάνονται στο πρωτόκολλο για το ειδικό καθεστώς που εφαρμόζεται στη Γροιλανδία και επισυνάπτεται στη συνθήκη.

Άρθρο 2

Ουσιώδη στοιχεία

1. Η σύνδεση των ΥΧΕ με την ΕΚ στηρίζεται στις αρχές της ελευθερίας, της δημοκρατίας, του σεβασμού των ανθρωπίνων δικαιωμάτων και των θεμελιωδών ελευθεριών καθώς και του κράτους δικαίου. Οι αρχές αυτές, στις οποίες βασίζεται η Ένωση σύμφωνα με το άρθρο 6 της συνθήκης για την Ευρωπαϊκή Ένωση, είναι κοινές στα κράτη μέλη και στις ΥΧΕ που υπάγονται σ'αυτά.

2. Στο πλαίσιο των αρμοδιοτήτων που ανατίθενται από τη συνθήκη στην Κοινότητα, τα μέτρα που θα αποφασίσει ενδεχομένως το Συμβούλιο βάσει του άρθρου 13 για να καταπολεμήσει κάθε διάκριση λόγω του φύλου, της φυλής ή της εθνοτικής καταγωγής, της θρησκείας ή των πεποιθήσεων, κάποιας αναπηρίας, της ηλικίας ή των σεξουαλικών προτιμήσεων εφαρμόζονται, κατ'αναλογία στις ΥΧΕ στους τομείς της συνεργασίας που περιλαμβάνονται στην παρούσα απόφαση.

4. Τα κράτη μέλη στα οποία υπάγονται οι ΥΧΕ είναι υπεύθυνα για την τήρηση των αρχών που αναφέρονται στις προηγούμενες παραγράφους 1 έως 3 εντός των ορίων της επικράτειάς τους.

5. Τα κράτη μέλη συνεργάζονται εξάλλου με την Επιτροπή για να διασφαλίζουν χρησιμοποίηση των κοινοτικών κεφαλαίων σύμφωνα με την αρχή της καλής δημοσιονομικής διαχείρισης.

Άρθρο 3

Οι λιγότερο ανεπτυγμένες ΥΧΕ

1. Η Κοινότητα παρέχει ιδιαίτερη μεταχείριση στις λιγότερο ανεπτυγμένες ΥΧΕ και σε αυτές που δεν είναι σε θέση να επωφεληθούν της περιφερειακής συνεργασίας και ολοκλήρωσης που αναφέρονται στο άρθρο 16.

2. Για να ανταποκριθεί σ'αυτές τις δυσχέρειες, η συνεργασία για τη χρηματοδότηση της ανάπτυξης περιλαμβάνει ιδίως ειδική μεταχείριση κατά τον καθορισμό του όγκου των χρηματοδοτικών πόρων, καθώς και των όρων που συνοδεύουν τους εν λόγω πόρους, για να επιτραπεί στις λιγότερο ανεπτυγμένες ΥΧΕ να αντιμετωπίσουν τα διαρθρωτικά και άλλα εμπόδια που προβάλλονται στην ανάπτυξή τους. Δίδει ιδιαίτερη προσοχή στη βελτίωση των συνθηκών διαβίωσης των πλέον μειονεκτούντων στρωμάτων του πληθυσμού στο πλαίσιο του αγώνα κατά της φτώχειας.

3. Οι ΥΧΕ που θεωρούνται ως οι λιγότερο ανεπτυγμένες βάσει της παρούσας απόφασης απαριθμούνται στο παράρτημα ΙΒ. Η κατάσταση αυτή τροποποιείται με απόφαση του Συμβουλίου, που λαμβάνεται με ομοφωνία μετά από πρόταση της Επιτροπής, όταν η οικονομική κατάσταση κάποιας ΥΧΕ μεταβάλλεται σημαντικά και μόνιμα, ώστε αυτή να κινδυνεύει να συμπεριληφθεί στις λιγότερο ανεπτυγμένες ΥΧΕ ή, αντίθετα, όταν η υπαγωγή της σ'αυτή την κατηγορία δεν δικαιολογείται πλέον.

κεφάλαιο 2

Το θεσμικο πλαισιο:

η τριμερησ εταιρικη σχεση και η διμερησ διαχειριση

Άρθρο 4

Τριμερής εταιρική σχέση

1. Προκειμένου να επιτραπεί στις αρχές των ΥΧΕ να αναμειχθούν στην εφαρμογή των αρχών της σύνδεσης των ΥΧΕ με την ΕΚ, με ταυτόχρονη διατήρηση των αντίστοιχων εξουσιών των ενδιαφερομένων κρατών μελών, η σύνδεση στηρίζεται σε διαδικασία διαβουλεύσεων που βασίζεται στην αρχή της εταιρικής σχέσης μεταξύ της Επιτροπής, του κράτους μέλους και της ΥΧΕ.

Η τριμερής αυτή συνεννόηση αποκαλείται στη συνέχεια "εταιρική σχέση".

2. Η εταιρική σχέση αφορά κάθε πρόβλημα αρχής που ανακύπτει στο πλαίσιο των σχέσεων μεταξύ των ΥΧΕ και της Κοινότητας.

3. Για το σκοπό αυτό, συγκροτούνται τα δύο παρακάτω όργανα.

α) Ομάδες εργασίας για τη σύνδεση των ΥΧΕ, συμβουλευτικού χαρακτήρα, που αποτελούνται από τους τρεις προαναφερθέντες εταίρους, είναι δυνατό να συγκαλούνται κατόπιν αιτήσεως ενός από αυτούς, είτε ανά γεωγραφική ζώνη ΥΧΕ είτε ανά ομάδα ΥΧΕ που υπάγονται στο ίδιο κράτος μέλος.

Οι εν λόγω ομάδες είναι δυνατό εξάλλου να συγκροτούνται σε ειδικές περιπτώσεις και να έχουν την πλέον κατάλληλη σύνθεση για να εξετάζουν κατά τον καλύτερο τρόπο τα συγκεκριμένα προβλήματα.

β) Ένα φόρουμ διαλόγου ΥΧΕ-ΕΕ, που αποκαλείται στη συνέχεια φόρουμ ΥΧΕ, και στο οποίο συμμετέχουν ετησίως οι αρχές των ΥΧΕ, οι εκπρόσωποι των κρατών μελών στα οποία υπάγονται οι ΥΧΕ και η Επιτροπή.

Τα λοιπά κράτη μέλη ενημερώνονται για τη διεξαγωγή των εργασιών κατά την ετήσια σύνοδο του φόρουμ ΥΧΕ. Η ενημέρωση αυτή πραγματοποιείται:

-εκ των προτέρων, χάρη στην αποστολή από την Επιτροπή ημερήσιας διάταξης των εργασιών

-εκ των υστέρων, με έκθεση της Επιτροπής γι'αυτές.

Τα εν λόγω κράτη μέλη έχουν τη δυνατότητα, κατά περίπτωση, να εκπροσωπούνται στη σύνοδο αυτή εφόσον κάποιο από τα θέματα που περιλαμβάνονται στην ημερήσια διάταξη παρουσιάζει γι'αυτά ιδιαίτερο ενδιαφέρον.

4. Η προεδρία και η γραμματεία των ομάδων εργασίας και του φόρουμ ΥΧΕ εξασφαλίζονται από την Επιτροπή.

Εκπρόσωπος της Ευρωπαϊκής Τράπεζας Επενδύσεων, εφεξής "η Τράπεζα", συμμετέχει στις συνεδριάσεις τους όταν στην ημερήσια διάταξη περιλαμβάνονται θέματα που την αφορούν.

5. Οι γνώμες των ομάδων εργασίας και του φόρουμ ΥΧΕ αποτελούν, κατά περίπτωση, το αντικείμενο αποφάσεων της Επιτροπής, εντός των ορίων των αρμοδιοτήτων της, ή προτάσεων της Επιτροπής στο Συμβούλιο για την εφαρμογή, βάσει του άρθρου 187 της συνθήκης, νέων συστατικών στοιχείων της σύνδεσης των ΥΧΕ με την ΕΚ ή τροποποιήσεων αυτής.

Άρθρο 5

Κοινοβουλευτική Ομάδα ΑΚΕ - ΕΚ

Οι αρμόδιες αρχές των ΥΧΕ ενημερώνονται για την ημερήσια διάταξη καθώς και για τα ψηφίσματα ή τις συστάσεις της κοινοβουλευτικής ομάδας ΑΚΕ-ΕΚ.

Κατόπιν αιτήσεως των εν λόγω αρχών, η κοινοβουλευτική ομάδα αποδέχεται, κατά περίπτωση, τη συμμετοχή των μελών των κοινοβουλίων των ΥΧΕ ως παρατηρητών κατά τις ανά διετία συνόδους της ολομελείας.

Άρθρο 6

Διμερής διαχείριση

Η τρέχουσα διαχείριση της παρούσας απόφασης πραγματοποιείται σε διμερή βάση μεταξύ της Επιτροπής και των αρμοδίων αρχών των ΥΧΕ, ιδίως όσον αφορά τη συνεργασία για τη χρηματοδότηση της ανάπτυξης καθώς και τη συνεργασία στον τομέα του εμπορίου και των υπηρεσιών.

Τα κράτη μέλη στα οποία υπάγονται οι ΥΧΕ ανακοινώνουν στην Επιτροπή, εντός τριών μηνών από τη θέση σε ισχύ της παρούσας απόφασης, τις αρμόδιες εθνικές ή τοπικές αρχές που αναφέρονται στα διάφορα άρθρα της παρούσας απόφασης.

κεφάλαιο 3

οι φορεισ

Άρθρο 7

Αρχές

1. Οι αρχές των ΥΧΕ αναλαμβάνουν την κύρια ευθύνη για τον καθορισμό των στρατηγικών ανάπτυξης και για την κατάρτιση, από κοινού με την Κοινότητα και το κράτος μέλος στο οποίο υπάγονται οι συγκεκριμένες ΥΧΕ, προγραμμάτων συνεργασίας.

2. Η Κοινότητα αναγνωρίζει ότι οι δημόσιοι και ιδιωτικοί αποκεντρωμένοι φορείς συμβάλλουν αποφασιστικά στην υλοποίηση των στόχων που απαριθμούνται στο άρθρο 183 της συνθήκης.

3. Κατά την υλοποίηση αυτών των κατευθύνσεων, τα μέρη διαπνέονται από τις αρχές της διαφάνειας, της επικουρικότητας και την επιδίωξη αποτελεσματικότητας.

Άρθρο 8

Οι διάφοροι φορείς

1. Στους φορείς ανάπτυξης συγκαταλέγονται ιδίως:

-οι αρχές των ΥΧΕ.

-οι τοπικές δημόσιες αρχές της ΥΧΕ.

-η κοινωνία των πολιτών, οι κοινωνικοεπαγγελματικές και συνδικαλιστικές οργανώσεις, τα άτομα που παρέχουν υπηρεσίες στο λαό και οι τοπικές, εθνικές ή διεθνείς μη κυβερνητικές οργανώσεις.

2. Η αναγνώριση των μη κυβερνητικών φορέων βασίζεται στην ικανότητά τους να ανταποκρίνονται στις ανάγκες των πληθυσμών, στην πείρα τους και στο δημοκρατικό και διαφανή χαρακτήρα του τρόπου οργάνωσης και διαχείρισής τους.

3. Οι μη κυβερνητικοί φορείς αναγνωρίζονται, με κοινή συμφωνία μεταξύ των αρμοδίων αρχών των ΥΧΕ και της Κοινότητας, ανάλογα με τα θέματα με τα οποία ασχολούνται και με τις αρμοδιότητες και τους τομείς δράσης τους. Η αναγνώριση αυτή γίνεται για κάθε ΥΧΕ χωριστά στο πλαίσιο της επεξεργασίας και της εφαρμογής των στρατηγικών συνεργασίας.

Άρθρο 9

Αρμοδιότητες των φορέων

Κατά την εφαρμογή των στόχων που απαριθμούνται στο άρθρο 183 της συνθήκης, οι μη κυβερνητικοί φορείς είναι δυνατό να γίνονται αντικείμενο, βάσει του καθορισμού που αναφέρεται στο άρθρο 8 παράγραφος 3,

-να ενημερώνονται και να συμμετέχουν σε διαβουλεύσεις.

-να συμμετέχουν στην επεξεργασία και την εφαρμογή προγραμμάτων συνεργασίας.

-να συμμετέχουν στην αποκεντρωμένη συνεργασία στο πλαίσιο των παρεχόμενων εξουσιών για τη στήριξη της τοπικής δυναμικής ανάπτυξης.

ΜΕΡΟΣ ΔΕΥΤΕΡΟ ΟΙ ΤΟΜΕΙΣ ΤΗΣ ΣΥΝΕΡΓΑΣΙΑΣ ΥΧΕ-ΕΚ

Άρθρο 10

Τομείς

Η Κοινότητα συνεισφέρει στην ανάπτυξη των ΥΧΕ στους διαφόρους τομείς που απαριθμούνται στον παρόντα τίτλο, σύμφωνα με τις προτεραιότητες που καθορίζονται στο πλαίσιο των αναπτυξιακών στρατηγικών κάθε ΥΧΕ ή, κατά περίπτωση, με τη μορφή περιφερειακών δράσεων.

Άρθρο 11

Παραγωγικοί τομείς

Η συνεργασία στηρίζει τις τομεακές πολιτικές και στρατηγικές που διευκολύνουν την πρόσβαση στις παραγωγικές δραστηριότητες και πόρους, ιδίως στους παρακάτω τομείς:

α) Γεωργία: γεωργική πολιτική και συγκρότηση θεσμικών οργάνων, διαφοροποίηση, άρδευση, πολλαπλασιασμός σπόρων προς σπορά, μέτρα προστασίας των καλλιεργειών, παραγωγή λιπασμάτων, εξοπλισμός, μεταποίηση γεωργικών προϊόντων, εκτροφή βοοειδών και μικρών ζώων, ζωοτεχνία, γεωργικές εφαρμογές και έρευνα. εμπορία. αποθήκευση και μεταφορά. επισιτιστική ασφάλεια. γεωργικές πιστώσεις. εγκατάσταση αγροτικού πληθυσμού και αγροτική μεταρρύθμιση, πολιτική χρήσης και καταγραφής γαιών, μεταφορά τεχνολογιών, αρδευτικά και αποστραγγιστικά έργα και άλλες υπηρεσίες στήριξης.

β) Δάση: δασική πολιτική και συγκρότηση θεσμικών οργάνων, συμπεριλαμβανομένης της χρήσης των δένδρων για τον έλεγχο της διάβρωσης και της απερήμωσης, με στόχο τη διαφύλαξη του περιβάλλοντος. αναδάσωση. διαχείριση δασών, συμπεριλαμβανομένης της ορθολογικής χρησιμοποίησης και διαχείρισης των εξαγωγών ξυλείας. ζητήματα σχετικά με τα τροπικά δάση. έρευνα και κατάρτιση.

γ) Αλιεία: πολιτική αλιείας και συγκρότηση θεσμικών οργάνων, προστασία και ορθολογική διαχείριση των αλιευτικών αποθεμέτων. ιχθυοτροφία και βιοτεχνική ιχθυοκαλλιέργεια. μεταφορά των προϊόντων της αλιείας. εναποθήκευση υπό ψύξη, εμπορία και διατήρηση των ψαριών

δ) Αγροτική ανάπτυξη: αγροτική πολιτική και συγκρότηση θεσμικών οργάνων, έργα/προγράμματα ολοκληρωμένης αγροτικής ανάπτυξης. ενισχύσεις και έργα με στόχο τον πληθυσμό και την παραγωγή, καθώς και την εμπορία στις αγροτικές περιοχές. αγροτική υποδομή.

ε) Βιομηχανία: τομεακή πολιτική και συγκρότηση θεσμικών οργάνων. βιοτεχνία. βιομηχανίες αγροτικών προϊόντων και άλλοι μεταποιητικοί τομείς, βιομηχανία εξοπλισμού μεταφοράς. τεχνολογική έρευνα και ανάπτυξη. ποιοτικός έλεγχος. ανάπτυξη και επέκταση μικρών και μεσαίων επιχειρήσεων και μικροεπιχειρήσεων.

στ) Ορυχεία: τομεακή πολιτική και συγκρότηση θεσμικών οργάνων, τεχνολογική έρευνα και ανάπτυξη. εκμετάλλευση μικρής κλίμακας κ.λπ.

ζ) Ενέργεια: ενεργειακή πολιτική και συγκρότηση θεσμικών οργάνων. παραγωγή ηλεκτρικής ενεργείας (από πηγές μη ανανεώσιμες και ανανεώσιμες). αποτελεσματική χρήση των ενεργειακών πόρων. έρευνα και κατάρτιση στον τομέα της ενεργείας. ενθάρρυνση του ιδιωτικού τομέα για την παραγωγή και τη διανομή ηλεκτρικής ενεργείας.

η) Μεταφορές: πολιτική μεταφορών και συγκρότηση θεσμικών οργάνων. οδικές και σιδηροδρομικές μεταφορές, αεροπορικές και θαλάσσιες μεταφορές ή μεταφορές από οδούς εσωτερικής ναυσιπλοΐας, καθώς και εξοπλισμός αποθήκευσης.

θ) Επικοινωνίες: πολιτική επικοινωνιών και συγκρότηση θεσμικών οργάνων. τηλεπικοινωνίες και μέσα ενημέρωσης.

ι) Ύδατα: πολιτική υδάτων και συγκρότηση θεσμικών οργάνων. προστασία των υδατικών πόρων, διαχείριση αποβλήτων, ανεφοδιασμός αγροτικών και αστικών περιοχών σε νερό για οικιακούς, βιομηχανικούς και γεωργικούς σκοπούς. αποθήκευση και διανομή, διαχείριση υδατικών πόρων.

κ) Τραπεζικές και χρηματοπιστωτικές υπηρεσίες και υπηρεσίες προς επιχειρήσεις: πολιτική του χρηματοοικονομικού τομέα και συγκρότηση θεσμικών οργάνων, υπηρεσίες προς επιχειρήσεις. ιδιωτικοποίηση, συμμετοχή στο κεφάλαιο και εμπορία. ενίσχυση εμπορικών και επαγγελματικών ενώσεων (περιλαμβάνονται και οι φορείς προώθησης των εξαγωγών). χρηματοπιστωτικά και τραπεζικά ιδρύματα.

λ) Ανάπτυξη και εφαρμογή τεχνολογιών: πολιτική και συγκρότηση θεσμικών οργάνων. συνεννόηση για την ανάληψη δράσης σε τοπικό, εθνικό ή/και περιφερειακό επίπεδο, με στόχο την προώθηση των επιστημονικών και τεχνολογικών δραστηριοτήτων και της εφαρμογής τους στην παραγωγή και την ανάπτυξη εξοικείωσης με την πληροφορική στο επίπεδο του δημόσιου και του ιδιωτικού τομέα.

Άρθρο 12

Ανάπτυξη του εμπορίου

1. Η Κοινότητα θέτει σε εφαρμογή τις δράσεις για την ανάπτυξη του εμπορίου, από το στάδιο του σχεδιασμού μέχρι το τελικό στάδιο της διανομής των προϊόντων.

Σκοπός των δράσεων αυτών είναι να μπορέσουν οι ΥΧΕ να αποκομίσουν το μεγαλύτερο δυνατό όφελος από τις διατάξεις της παρούσας απόφασης και να συμμετάσχουν υπό τους ευνοϊκότερους δυνατούς όρους στην αγορά της Κοινότητας και στις εσωτερικές, υποπεριφερειακές, περιφερειακές και διεθνείς αγορές, χάρις στη διαφοροποίηση του φάσματος και την αύξηση της αξίας και του όγκου του εμπορίου των ΥΧΕ σε αγαθά και υπηρεσίες.

2. Εκτός από την ανάπτυξη του εμπορίου μεταξύ των ΥΧΕ και της Κοινότητας, δίδεται ιδιαίτερη προσοχή στις δράσεις με τις οποίες επιδιώκεται η αύξηση της αυτονομίας των ΥΧΕ, η ανάπτυξη της περιφερειακής συνεργασίας όσον αφορά το εμπόριο και τις υπηρεσίες.

3. Εντός του πλαισίου των μέσων που παρέχει η παρούσα απόφαση και σύμφωνα με τις διατάξεις που έχουν σχέση με αυτά, αναλαμβάνονται δράσεις μετά από αίτηση των αρμοδίων αρχών των ΥΧΕ που αφορούν κυρίως τους ακόλουθους τομείς:

α) τη στήριξη για τον καθορισμό κατάλληλων μακροοικονομικών πολιτικών αναγκαίων για την ανάπτυξη του εμπορίου.

β) τη στήριξη για τη δημιουργία ή τη μεταρρύθμιση του κατάλληλου νομικού και κανονιστικού πλαισίου καθώς και για τη μεταρρύθμιση των διοικητικών διαδικασιών.

γ) τη χάραξη συνεπών εμπορικών στρατηγικών.

δ) την ενίσχυση των ΥΧΕ στην προσπάθειά τους να αναπτύξουν τις ενδογενείς δυνατότητές τους, τα δικά τους συστήματα πληροφόρησης και την κατανόηση του ρόλου και της σημασίας του εμπορίου για την οικονομική ανάπτυξη.

ε) τη στήριξη για την ενίσχυση των υποδομών που έχουν σχέση με το εμπόριο και, ιδίως, τη στήριξη των προσπαθειών των ΥΧΕ να αναπτύξουν και βελτιώσουν την υποδομή των βοηθητικών υπηρεσιών, συμπεριλαμβανομένων των μέσων μεταφοράς και αποθήκευσης, ώστε να εξασφαλισθεί η αποτελεσματική συμμετοχή τους στη διανομή των αγαθών και των υπηρεσιών και να αυξηθεί η ροή των εξαγωγών των ΥΧΕ.

στ) την αξιοποίηση του ανθρώπινου δυναμικού και την ανάπτυξη των επαγγελματικών προσόντων στον τομέα του εμπορίου και των υπηρεσιών, ιδίως στους τομείς μεταποίησης, εμπορίας, διανομής και μεταφοράς στην κοινοτική, την περιφερειακή και τη διεθνή αγορά.

ζ) την ενίσχυση της ανάπτυξης του ιδιωτικού τομέα και, ειδικότερα, των μικρών και μεσαίων επιχειρήσεων στην προσπάθειά τους να εντοπίσουν και να αναπτύξουν προϊόντα, δυνατότητες διάθεσης και κοινές επιχειρήσεις με εξαγωγική δραστηριότητα.

η) τη στήριξη δράσεων των ΥΧΕ που αποσκοπούν στην ενθάρρυνση και προσέλκυση ιδιωτικών επενδύσεων και επιχειρήσεων κοινής συμμετοχής.

θ) την ίδρυση, προσαρμογή και ενίσχυση, στις ΥΧΕ, οργανισμών επιφορτισμένων με την ανάπτυξη του εμπορίου και των υπηρεσιών. Ιδιαίτερη προσοχή θα δοθεί στις ειδικές ανάγκες των οργανισμών των λιγότερο ανεπτυγμένων ΥΧΕ.

ι) τη στήριξη των προσπαθειών των ΥΧΕ να βελτιώσουν ποιοτικά τα προϊόντα τους, να τα προσαρμόσουν στις ανάγκες της αγοράς και να διευρύνουν το φάσμα των δυνατοτήτων διάθεσής τους.

κ) τη στήριξη των προσπαθειών των ΥΧΕ να διεισδύσουν αποτελεσματικότερα στις αγορές των τρίτων χωρών.

λ) τα μέτρα εμπορικής ανάπτυξης, και συγκεκριμένα εντατικοποίηση των επαφών και των ανταλλαγών πληροφοριών μεταξύ οικονομικών φορέων των ΥΧΕ, των κρατών ΑΚΕ, των κρατών μελών της και των τρίτων χωρών.

μ) την ενίσχυση των ΥΧΕ για την εφαρμογή σύγχρονων τεχνικών μάρκετινγκ σε τομείς και προγράμματα με αντικείμενο την παραγωγή σε τομείς όπως η ανάπτυξη της υπαίθρου και η γεωργία.

ν) τη σύσταση και την ανάπτυξη ασφαλιστικών και πιστωτικών οργανισμών σε σχέση με την ανάπτυξη του εμπορίου.

4. Στήριξη μπορεί να παρέχεται στις ΥΧΕ για τη συμμετοχή σε εμποροπανηγύρεις, εκθέσεις και εμπορικές αποστολές, μόνον εφόσον αυτές οι εκδηλώσεις αποτελούν αναπόσπαστο μέρος συνολικών προγραμμάτων εμπορικής ανάπτυξης.

5. Η συμμετοχή των λιγότερο ανεπτυγμένων ΥΧΕ σε διάφορες εμπορικές δραστηριότητες ενθαρρύνεται με ειδικές διατάξεις και ιδίως με την κάλυψη του κόστους μετακίνησης του προσωπικού και μεταφοράς των αντικειμένων και των εμπορευμάτων που πρόκειται να εκτεθούν, κατά τη συμμετοχή τους σε εμποροπανηγύρεις, εκθέσεις και εμπορικές αποστολές τοπικού ή περιφερειακού χαρακτήρα, καθώς και σε τρίτες χώρες, συμπεριλαμβανομένου του κόστους της προσωρινής κατασκευής ή/και της ενοικίασης εμπορικών περιπτέρων. Ειδική ενίσχυση χορηγείται στις λιγότερο ανεπτυγμένες ΥΧΕ για την προετοιμασία ή/και την αγορά υλικού προώθησης.

Άρθρο 13

Συναλλαγές στον τομέα των υπηρεσιών

1. Η Κοινότητα δέχεται να αναπτύξει και να χρηματοδοτήσει τις υποδομές και το ανθρώπινο δυναμικό σύμφωνα με τις προτεραιότητες που τάσσονται στο πλαίσιο των αναπτυξιακών στρατηγικών κάθε ΥΧΕ.

2. Η Κοινότητα συμβάλλει στην ανάπτυξη και την προώθηση των υπηρεσιών θαλάσσιας μεταφοράς στις ΥΧΕ, κατά τρόπο αποτελεσματικό και οικονομικά εύλογο, προβαίνοντας, μεταξύ άλλων, στις ακόλουθες ενέργειες:

α) την ενθάρρυνση της αποτελεσματικής μεταφοράς των φορτίων με τιμές που έχουν οικονομική και εμπορική σημασία.

β) θέση σε εφαρμογή ορθών πολιτικών και κανόνων ανταγωνισμού,

γ) ενίσχυση της συμμετοχής των ΥΧΕ στις διεθνείς υπηρεσίες θαλάσσιων μεταφορών.

δ) ενθάρρυνση περιφερειακών προγραμμάτων θαλάσσιων μεταφορών και ανάπτυξης των συναλλαγών.

ε) ενίσχυση της συμμετοχής του τοπικού ιδιωτικού τομέα στις ναυτιλιακές δραστηριότητες.

Η Κοινότητα και οι ΥΧΕ δεσμεύονται να προωθήσουν την ασφάλεια της ναυσιπλοΐας, την ασφάλεια των πληρωμάτων και τις δράσεις κατά της ρύπανσης.

3. Η Κοινότητα ενισχύει τη συνεργασία με τις ΥΧΕ, προκειμένου να διασφαλίσει τη συνεχή βελτίωση και ανάπτυξη της εναέριας κυκλοφορίας και να προωθήσει το εμπόριο, τον τουρισμό και τις εξαγωγές προς την ευρωπαϊκή αγορά γεωργικών προϊόντων υψηλής οικονομικής αξίας.

Προς αυτόν τον σκοπό, είναι σκόπιμο

α) να εξεταστούν όλα τα μέσα για τη μεταρρύθμιση και τον εκσυγχρονισμό του τομέα των αεροπορικών μεταφορών στις ΥΧΕ,

β) να προωθηθεί η εμπορική βιωσιμότητα και η ανταγωνιστικότητά τους,

γ) να ενθαρρυνθεί η αύξηση των επενδύσεων και της συμμετοχής του ιδιωτικού τομέα, καθώς και των ανταλλαγών τεχνογνωσίας και ορθών εμπορικών πρακτικών, και

δ) να παρασχεθεί στους επιβάτες και στους εξαγωγείς όλων των χωρών πρόσβαση στα παγκόσμια δίκτυα αεροπορικών μεταφορών.

4. Είναι αναγκαίο να διασφαλιστεί η ασφάλεια στον τομέα των αεροπορικών μεταφορών και να καθιερωθούν και να τεθούν σε εφαρμογή οι διεθνείς κανόνες που ισχύουν σε αυτόν τον τομέα.

Προς αυτόν τον σκοπό, η Κοινότητα θα ενισχύσει τις ΥΧΕ, σύμφωνα με τις διατάξεις της παρούσας απόφασης, προκειμένου:

α) να θέσουν σε εφαρμογή συστήματα ασφάλειας της αεροπλοΐας, συμπεριλαμβανομένου του συστήματος SNV/ATM,

β) να διαφυλάξουν την ασφάλεια στους αερολιμένες και να ενισχύσουν την ικανότητα των αρχών πολιτικής αεροπορίας να διαχειρίζονται κάθε πτυχή της επιχειρησιακής ασφάλειας που υπάγεται στις αρμοδιότητές τους, και

γ) να αναπτύξουν την υποδομή και το ανθρώπινο δυναμικό

δ) να μεριμνούν, ώστε όλα τα μέτρα που λαμβάνονται σε αυτόν τον τομέα να βασίζονται στις συστάσεις των αρμόδιων διεθνών οργανισμών και να είναι αποτελεσματικά και εφαρμόσιμα σε μακροχρόνια βάση.

5. Είναι απαραίτητο να ληφθεί μέριμνα, ώστε να ελαχιστοποιηθούν οι επιπτώσεις των αεροπορικών μεταφορών στο περιβάλλον, ιδίως μέσω των κατάλληλων μελετών περιβαλλοντικών επιπτώσεων.

6. Σε πολλές πτυχές των αεροπορικών μεταφορών, οι λύσεις σε περιφερειακό επίπεδο δύνανται να προσφέρουν προοπτικές καλύτερης οικονομικής απόδοσης και οικονομιών κλίμακας. Προς αυτόν τον σκοπό, η Κοινότητα δεσμεύεται να υποστηρίξει και να ενθαρρύνει δράσεις σε περιφερειακό επίπεδο σε όλες τις ενδεδειγμένες περιπτώσεις.

7. Δεδομένου ότι οι τηλεπικοινωνίες και η ενεργός συμμετοχή στην κοινωνία πληροφοριών αποτελούν ουσιαστική προϋπόθεση για την επιτυχημένη ενσωμάτωση των ΥΧΕ στην παγκόσμια οικονομία, η Κοινότητα και, ενδεχομένως, οι ΥΧΕ παρέχουν εκ νέου τη διαβεβαίωση ότι δεσμεύονται αντιστοίχως να τηρήσουν τις υφιστάμενες πολυμερείς συμφωνίες και, ιδίως, τη συμφωνία του ΠΟΕ για τις βασικές τηλεπικοινωνίες.

8. Η Κοινότητα υποστηρίζει τις προσπάθειες που καταβάλλουν οι ΥΧΕ, σύμφωνα με τις διατάξεις της παρούσας απόφασης, για την αύξηση των δυνατοτήτων τους σε αυτόν τον τομέα. Η συνεργασία θα εκτείνεται ιδίως στους ακόλουθους τομείς:

α) ενθάρρυνση της ανταλλαγής απόψεων μεταξύ των αρμόδιων οργανισμών τηλεπικοινωνιών των ΥΧΕ και της Κοινότητας, με στόχο την ενθάρρυνση της δημιουργίας ενός ανταγωνιστικού περιβάλλοντος τηλεπικοινωνιών και προσέγγισης των συντελεστών του κόστους.

β) καθιέρωση διαλόγου για τις διάφορες πτυχές της κοινωνίας πληροφοριών, συμπεριλαμβανομένων των ρυθμιστικών πτυχών και της πολιτικής τηλεπικοινωνιών.

γ) ανταλλαγές απόψεων και, ενδεχομένως, παροχή τεχνικής βοήθειας στον τομέα της νομοθεσίας, της τυποποίησης, των δοκιμών συμμόρφωσης και πιστοποίησης των τεχνολογιών πληροφοριών και τηλεπικοινωνιών, καθώς και της χρήσης των συχνοτήτων,

δ) διάδοση των νέων τεχνολογιών πληροφοριών και επικοινωνιών και ανάπτυξη νέου εξοπλισμού, ιδιαίτερα όσον αφορά τη διασύνδεση των δικτύων και την διαλειτουργικότητα των εφαρμογών τους.

ε) προώθηση και θέση σε εφαρμογή κοινών ερευνών στον τομέα των νέων τεχνολογιών που συνδέονται με την κοινωνία πληροφοριών.

στ) σχεδιασμός και υλοποίηση προγραμμάτων και πολιτικών που αποσκοπούν στην ενημέρωση για τα οικονομικά και κοινωνικά οφέλη που μπορεί να προσφέρει η κοινωνία πληροφοριών.

9. Η συνεργασία θα αποσκοπεί, ειδικότερα, στη διασφάλιση της συμπληρωματικότητας και στην αρτιότερη εναρμόνιση των συστημάτων επικοινωνίας, σε τοπικό, εθνικό περιφερειακό, διαπεριφερειακό και διεθνές επίπεδο, καθώς και στην προσαρμογή τους στις νέες τεχνολογίες.

10. Η Κοινότητα παρέχει την υποστήριξή της σε μέτρα και δράσεις που αποσκοπούν να αναπτύξουν και να στηρίξουν τον τομέα του τουρισμού. Αυτά τα μέτρα μπορεί να τεθούν σε εφαρμογή σε όλα τα στάδια, από τον καθορισμό του τουριστικού προϊόντος μέχρι την εμπορία και την προώθησή του.

Ο επιδιωκόμενος στόχος είναι να υποστηριχθούν οι προσπάθειες των αρμόδιων αρχών των ΥΧΕ, που αποβλέπουν στην άντληση του μεγαλύτερου δυνατού οφέλους από τον τουρισμό σε τοπικό, περιφερειακό και διεθνές επίπεδο, λόγω της απήχησης που έχει αυτός στην οικονομική ανάπτυξη, και να παρασχεθούν κίνητρα για την εισροή χρηματοδοτικών πόρων με προέλευση την Κοινότητα και άλλες πηγές για την ανάπτυξη του τουρισμού στις ΥΧΕ. Ιδιαίτερη σημασία αποδίδεται στην ανάγκη ενσωμάτωσης του τουρισμού στον κοινωνικό, πολιτισμικό και οικονομικό βίο του πληθυσμού καθώς και στην προστασία του περιβάλλοντος.

Οι ειδικότερες δράσεις που αποσκοπούν στην ανάπτυξη του τουρισμού συνίστανται στον καθορισμό, την προσαρμογή και την επεξεργασία των κατάλληλων πολιτικών σε τοπικό, περιφερειακό, υποπεριφερειακό και διεθνές επίπεδο. Τα προγράμματα και έργα τουριστικής ανάπτυξης βασίζονται σε αυτές τις πολιτικές, σύμφωνα με τους ακόλουθους τέσσερις άξονες:

α) Αξιοποίηση του ανθρώπινου δυναμικού και ανάπτυξη θεσμικών οργάνων, που περιλαμβάνουν μεταξύ άλλων τα εξής:

-τελειοποίηση των υπαλλήλων σε ειδικούς τομείς αρμοδιότητας και συνεχής επιμόρφωση στο κατάλληλο επίπεδο τόσο στον δημόσιο όσο και στον ιδιωτικό τομέα, προκειμένου να διασφαλιστεί ικανοποιητικός σχεδιασμός και ανάπτυξη.

-δημιουργία και ενίσχυση κέντρων τουριστικής προώθησης,

-παροχή εκπαίδευσης και κατάρτισης σε συγκεκριμένες ομάδες πληθυσμού και σε δημόσιους και ιδιωτικούς οργανισμούς του τουριστικού τομέα, συμπεριλαμβανομένου του προσωπικού που απασχολείται σε τομείς επικουρικούς του τουρισμού,

-συνεργασία και ανταλλαγές μεταξύ ΥΧΕ, καθώς και μεταξύ αυτών και Κρατών ΑΚΕ στον τομέα της επιμόρφωσης, της τεχνικής βοήθειας και της ανάπτυξης των θεσμικών οργάνων.

β) Ανάπτυξη των προϊόντων, που περιλαμβάνει, μεταξύ άλλων:

-τον καθορισμό του τουριστικού προϊόντος, την ανάπτυξη προϊόντων εκτός των παραδοσιακών και νέων τουριστικών προϊόντων, την προσαρμογή υφιστάμενων προϊόντων, συμπεριλαμβανομένης της διαφύλαξης και της αξιοποίησης της πολιτισμικής κληρονομιάς και των οικολογικών και περιβαλλοντικών πτυχών της διαχείρισης, την προστασία και τη διατήρηση της χλωρίδας και της πανίδας, καθώς και των ιστορικών, κοινωνικών και των λοιπών φυσικών αγαθών, την ανάπτυξη επικουρικών υπηρεσιών,

-την ενθάρρυνση των επενδύσεων του ιδιωτικού τομέα στον τομέα του τουρισμού των ΥΧΕ και ιδίως της σύστασης κοινών επιχειρήσεων,

-την παραγωγή βιοτεχνικών αντικειμένων πολιτιστικού χαρακτήρα με προορισμό την τουριστική αγορά.

γ) Ανάπτυξη της αγοράς, που περιλαμβάνει, μεταξύ άλλων:

-την παροχή συνδρομής για τον καθορισμό και την υλοποίηση στόχων και σχεδίων ανάπτυξης της αγοράς σε τοπικό, υποπεριφερειακό, περιφερειακό και διεθνές επίπεδο,

-τη στήριξη των προσπαθειών που καταβάλλουν οι ΥΧΕ για να αποκτήσουν πρόσβαση στις υπηρεσίες που προσφέρει ο τουριστικός τομέας, όπως είναι τα κεντρικά συστήματα κρατήσεων, τα συστήματα ελέγχου και ασφαλείας της εναέριας κυκλοφορίας κ.λπ.,

-μέτρα στήριξης της εμπορίας και της προώθησης στο πλαίσιο ολοκληρωμένων έργων και προγραμμάτων για την ανάπτυξη της αγοράς, που θα αποσκοπούν στη βελτίωση των δυνατοτήτων διείσδυσης στην αγορά και θα στοχεύουν τους κυριότερους μηχανισμούς αύξησης των τουριστικών ροών στις παραδοσιακές και μη παραδοσιακές αγορές, καθώς και συγκεκριμένες δραστηριότητες, όπως η συμμετοχή σε εξειδικευμένες εμπορικές εκδηλώσεις, όπως είναι, για παράδειγμα, οι εμπορικές εκθέσεις, η παραγωγή ποιοτικής τεκμηρίωσης, ταινιών και υλικού εμπορίας.

δ) Έρευνα και πληροφόρηση, που περιλαμβάνει, μεταξύ άλλων:

-τη βελτίωση των συστημάτων πληροφόρησης για τον τουρισμό και τη συλλογή, ανάλυση, διάδοση και εκμετάλλευση στατιστικών στοιχείων,

-την αξιολόγηση των κοινωνικοοικονομικών επιπτώσεων του τουρισμού στις οικονομίες των ΥΧΕ, με ιδιαίτερη έμφαση στην ανάπτυξη σχέσεων συμπληρωματικότητας με άλλους τομείς, όπως η βιομηχανία ειδών διατροφής, ο κατασκευαστικός κλάδος, η τεχνολογία και η διαχείριση στις ΥΧΕ εν γένει και στις περιοχές όπου ασκούνται αυτές οι δραστηριότητες ειδικότερα.

Άρθρο 14

Τομείς που συνδέονται με το εμπόριο

1. Η Κοινότητα συμβάλλει, στο πλαίσιο της αναπτυξιακής στρατηγικής κάθε επιμέρους ΥΧΕ, στην ενίσχυση της ικανότητας των ΥΧΕ να χειρίζονται το σύνολο των τομέων που σχετίζονται με το εμπόριο βελτιώνοντας και στηρίζοντας, ενδεχομένως, το αντίστοιχο θεσμικό πλαίσιο.

2. Η Κοινότητα συνεργάζεται με τις ΥΧΕ για την υλοποίηση των γενικών αρχών που διέπουν την προστασία και την προώθηση των επενδύσεων.

3. Η Κοινότητα συμβάλλει στην ενίσχυση της συνεργασίας με τις ΥΧΕ, με στόχο τη διαμόρφωση και τη στήριξη, από κοινού με τους αρμόδιους οργανισμούς, αποτελεσματικών πολιτικών ανταγωνισμού, οι οποίες θα διασφαλίσουν σταδιακά την αποτελεσματική εφαρμογή των κανόνων ανταγωνισμού τόσο από τις επιχειρήσεις του ιδιωτικού τομέα όσο και από το Κράτος. Η συνεργασία σε αυτόν τον τομέα θα περιλαμβάνει ιδίως την παροχή συνδρομής για την εγκαθίδρυση του κατάλληλου νομικού πλαισίου και για τη διοικητική εφαρμογή του, αφού ληφθούν ιδιαιτέρως υπόψη οι λιγότερο ανεπτυγμένες ΥΧΕ.

4. Η Κοινότητα εξακολουθεί να ενισχύει τη συνεργασία με τις ΥΧΕ, η οποία θα εκτείνεται κυρίως στους ακόλουθους τομείς:

α) επεξεργασία νομοθεσίας και κανονιστικών πλαισίων με στόχο την προστασία και τον σεβασμό των δικαιωμάτων πνευματικής ιδιοκτησίας, την αποτροπή της κατάχρησης αυτών των δικαιωμάτων από τους δικαιούχους τους και της παραβίασής τους από τους ανταγωνιστές, τη δημιουργία και την ενίσχυση των αρμόδιων τοπικών, εθνικών και περιφερειακών γραφείων και άλλων οργανισμών, συμπεριλαμβανομένης της στήριξης περιφερειακών οργανισμών διανοουμένων επιφορτισμένων με την εφαρμογή και την προστασία των δικαιωμάτων, μεταξύ άλλων με την παροχή σχετικής κατάρτισης στο προσωπικό τους.

β) σύναψη συμφωνιών με αντικείμενο την προστασία των σημάτων και των γεωγραφικών ενδείξεων για προϊόντα που παρουσιάζουν ιδιαίτερο ενδιαφέρον.

5. Η Κοινότητα συμβάλλει στις προσπάθειες που καταβάλουν οι ΥΧΕ στον τομέα της τυποποίησης και της πιστοποίησης, με στόχο την προώθηση συμβατών συστημάτων μεταξύ της Κοινότητας και των ΥΧΕ. Η συνεργασία περιλαμβάνει ιδίως:

α) μέτρα με στόχο την ενθάρρυνση της ευρύτερης χρήσης των διεθνών κανονισμών και τεχνικών κανόνων καθώς και των διαδικασιών διαπίστωσης της συμμόρφωσης, συμπεριλαμβανομένων ειδικών τομεακών μέτρων και λαμβανομένου υπόψη του επιπέδου οικονομικής ανάπτυξης των ΥΧΕ.

β) συνεργασία στον τομέα της διαχείρισης και της διασφάλισης της ποιότητας σε επιλεγμένους τομείς που ενέχουν ιδιαίτερη σημασία για τις ΥΧΕ.

γ) στήριξη πρωτοβουλιών των ΥΧΕ για την ανάπτυξη ικανοτήτων στους τομείς της διαπίστωσης της συμμόρφωσης, της μετρολογίας και της τυποποίησης.

δ) ανάπτυξη δεσμών μεταξύ των οργάνων της Κοινότητας και των ΥΧΕ στον τομέα της τυποποίησης, της διαπίστωσης της συμμόρφωσης και της πιστοποίησης.

6. Η Κοινότητα συμβάλλει στην ενίσχυση της συνεργασίας με τις ΥΧΕ στον τομέα των υγειονομικών και φυτοϋγειονομικών μέτρων με σκοπό την ανάπτυξη των αντίστοιχων ικανοτήτων του δημόσιου και του ιδιωτικού τομέα.

7. Η Κοινότητα συμβάλλει, σύμφωνα με το πνεύμα των αρχών του Ρίο, στην ενίσχυση της συνεργασίας με τις ΥΧΕ, επιδιώκοντας την αμοιβαία συμπλήρωση των εμπορικών και περιβαλλοντικών πολιτικών τους. Η συνεργασία θα αποσκοπεί ιδίως στα εξής:

α) στη χάραξη συνεκτικών πολιτικών σε τοπικό, εθνικό, περιφερειακό και διεθνές επίπεδο,

β) στην ενίσχυση του ποιοτικού ελέγχου των εμπορευμάτων και των υπηρεσιών σε συνάρτηση με την προστασία του περιβάλλοντος,

γ) στη βελτίωση των μεθόδων παραγωγής που σέβονται το περιβάλλον στους κατάλληλους τομείς.

8. Η Κοινότητα συνεργάζεται με τις ΥΧΕ στον τομέα του εργασιακού καθεστώτος. Η συνεργασία σε αυτόν τον τομέα θα μπορεί να αφορά κυρίως του ακόλουθους τομείς:

α) ανταλλαγή πληροφοριών σχετικά με τα οικεία νομοθετικά και ρυθμιστικά πλαίσια των μερών στον τομέα της εργασίας.

β) συνδρομή για την επεξεργασία εργατικού δικαίου και την ενίσχυση της υφιστάμενης νομοθεσίας.

γ) σχολικά προγράμματα και προγράμματα ευαισθητοποίησης (με στόχο την εξάλειψη της παιδικής εργασίας).

δ) τήρηση της εφαρμογής του νομοθετικού και ρυθμιστικού πλαισίου που διέπει την εργασία.

9. Η Κοινότητα συνεργάζεται με τις ΥΧΕ στον τομέα της πολιτικής καταναλωτών και της προστασίας της υγείας των καταναλωτών.

α) ενίσχυση της θεσμικής και τεχνικής ικανότητας σε αυτόν τον τομέα,

β) δημιουργία συστημάτων έγκαιρης προειδοποίησης και αμοιβαίας ενημέρωσης για τα επικίνδυνα προϊόντα,

γ) ανταλλαγή πληροφοριών και εμπειρίας σχετικά με τη θέσπιση και τη λειτουργία συστημάτων εποπτείας των προϊόντων που διατίθενται στην αγορά και σχετικά με την ασφάλεια των προϊόντων,

δ) πληρέστερη ενημέρωση των καταναλωτών όσον αφορά τις τιμές και τα χαρακτηριστικά των προϊόντων και των προσφερόμενων υπηρεσιών,

ε) ενθάρρυνση της ανάπτυξης ενώσεων καταναλωτών και των επαφών μεταξύ εκπροσώπων των ενώσεων καταναλωτών,

στ) βελτίωση της συμβατότητας των πολιτικών και των συστημάτων προς όφελος των καταναλωτών,

ζ) γνωστοποίηση της έναρξης ισχύος της νομοθεσίας και προώθηση της συνεργασίας για τη διερεύνηση επικίνδυνων ή αθέμιτων εμπορικών πρακτικών,

η) εφαρμογή των απαγορεύσεων εξαγωγής εμπορευμάτων και υπηρεσιών, των οποίων η εμπορία έχει απαγορευθεί στη χώρα παραγωγής τους.

Άρθρο 15

Κοινωνικοί τομείς

1. Η Κοινότητα συμβάλλει, στο πλαίσιο των αναπτυξιακών στρατηγικών κάθε επιμέρους ΥΧΕ, σε αναπτυξιακές δράσεις στον τομέα του ανθρώπινου δυναμικού και στον κοινωνικό τομέα. Η συνεργασία θα μπορούσε να συμβάλει κυρίως στη στήριξη των προγραμμάτων στους ακόλουθους τομείς.

2. Ενίσχυση της εκπαιδευτικής πολιτικής και των εκπαιδευτικών ιδρυμάτων (κτίρια και υλικό). γλωσσική κατάρτιση και επιμόρφωση εκπαιδευτικών, πρωτοβάθμια εκπαίδευση, δευτεροβάθμια εκπαίδευση και επαγγελματική κατάρτιση, ανώτατη εκπαίδευση (συμπεριλαμβανομένων των δραστηριοτήτων σε ειδικούς τομείς, ήτοι π.χ. γεωργική κατάρτιση στον αντίστοιχο τομέα).

Στον τομέα της εκπαίδευσης, ιδιαίτερη σημασία πρέπει να αποδοθεί στην ευρύτερη πρόσβαση στη βασική εκπαίδευση και στη βελτίωση της ποιότητάς της, με την οικοδόμηση περισσότερων σχολείων, την ανακαίνιση των υφιστάμενων αιθουσών και την παροχή του αναγκαίου διδακτικού υλικού, την επιμόρφωση των εκπαιδευτικών και τη χορήγηση επιδομάτων σπουδών στους φτωχούς σπουδαστές.

3. Μεταρρυθμιστικές δραστηριότητες στον τομέα της υγείας, ενίσχυση της πολιτικής και των οργάνων του τομέα της υγείας. εκπαίδευση, κατάρτιση και ιατρική έρευνα, υγειονομική υποδομή. καταπολέμηση HIV/AIDS κ.λπ.

Στον τομέα της υγείας, τα έργα θα πρέπει να συμβάλλουν στην εξασφάλιση υπηρεσιών πρωτοβάθμιας περίθαλψης και πρόληψης, ιδίως δε υπηρεσιών οικογενειακού προγραμματισμού και προστασίας της υγείας της μητέρας και του παιδιού κ.λπ.

4. Πολιτική στον δημογραφικό τομέα και τον οικογενειακό προγραμματισμό, υπηρεσίες περίθαλψης της μητέρας και του παιδιού. μεταξύ άλλων, στήριξη σχεδίων για τη διάπλαση και την ευημερία της επόμενης γενεάς, δηλαδή των σημερινών παιδιών κ.λπ.

5. Ενίσχυση της αποτελεσματικότητας των αποτρεπτικών πολιτικών όσον αφορά την παραγωγή, τη διανομή και τη διακίνηση κάθε μορφής ναρκωτικών, και ψυχότροπων ουσιών. πρόληψη και καταπολέμηση της τοξικομανίας, λαμβανομένου υπόψη του έργου που έχουν επιτελέσει σε αυτόν τον τομέα οι αρμόδιοι διεθνείς οργανισμοί.

Η συνεργασία αφορά τις ακόλουθες πτυχές:

α) επιμόρφωση, εκπαίδευση, πολιτική στον τομέα της υγείας και αποκατάσταση τοξικομανών, συμπεριλαμβανομένων έργων επανένταξης τοξικομανών στον χώρο της εργασίας και της κοινωνίας.

β) μέτρα που αποσκοπούν να προωθήσουν οικονομικές δραστηριότητες υποκατάστασης, όπως είναι τα προγράμματα οικονομικού αναπροσανατολισμού των περιοχών παράνομης παραγωγής φυτών, από τα οποία προέρχονται τα ναρκωτικά, σε συνδυασμό με αποτελεσματικά κατασταλτικά μέτρα.

γ) τεχνική βοήθεια, χρηματοδοτική ενίσχυση και διοικητική συνδρομή για τον έλεγχο του εμπορίου πρόδρομων ουσιών και για τη θέσπιση κανόνων ισοδύναμων με αυτούς που έχουν θεσπίσει η Κοινότητα και οι αρμόδιοι διεθνείς οργανισμοί, ιδίως δε η πρώην ομάδα δράσης για τα χημικά προϊόντα.

δ) τεχνική βοήθεια, χρηματοδοτική ενίσχυση και διοικητική συνδρομή στον τομέα της πρόληψης, της αντιμετώπισης και της καταπολέμησης της τοξικομανίας.

ε) τεχνική βοήθεια στον τομέα της κατάρτισης, καθώς και για τη θέσπιση κανόνων με σκοπό την αποτροπή της νομιμοποίησης παράνομων προσόδων, ισοδύναμων με αυτούς που έχουν θεσπίσει η Κοινότητα και οι άλλοι αρμόδιοι διεθνείς οργανισμοί, ιδίως δε η πρώην ομάδα διεθνούς χρηματοοικονομικής δράσης για κατά της νομιμοποίησης παράνομων κεφαλαίων (GAFI).

στ) ανταλλαγή χρήσιμων πληροφοριών για την υλοποίηση των σημείων 1 έως 5.

6. Πολιτική στον τομέα των υδάτων και ενίσχυση των θεσμικών οργάνων. προστασία των υδατικών πόρων. διαχείριση των αποβλήτων (τα ύδατα που προορίζονται για τη γεωργία και την παραγωγή ενεργείας θα εξεταστούν στο πλαίσιο του αντίστοιχου τομέα) κ.λπ.

Όσον αφορά τον τομέα της διανομής και του καθαρισμού των υδάτων, στόχος θα πρέπει να είναι η παροχή αυτών των υπηρεσιών στις περιοχές που δεν εξυπηρετούνται επαρκώς. Οι χρηματοδοτήσεις που αποσκοπούν να προωθήσουν την πρόσβαση στις υπηρεσίες διανομής και καθαρισμού για την παραγωγή πόσιμου ύδατος συμβάλλουν άμεσα στην ανάπτυξη του ανθρώπινου δυναμικού, βελτιώνοντας την κατάσταση της υγείας του και έμμεσα αυξάνοντας την παραγωγικότητα των ατόμων που δεν είχαν ακόμη πρόσβαση σε αυτές τις υπηρεσίες. η ανάγκη επέκτασης των βασικών υπηρεσιών στον τομέα των υδάτων, του καθαρισμού και της μεταφοράς τους στους αστικούς και αγροτικούς πληθυσμούς εξακολουθεί να υφίσταται και πρέπει να εξεταστεί υπό το πρίσμα της βιωσιμότητας και σε συνάρτηση με το περιβάλλον.

7. Η Κοινότητα συνεργάζεται με τις ΥΧΕ με στόχο την αειφόρο εκμετάλλευση και διαχείριση των πόρων της βιοποικιλότητας των ΥΧΕ.

Η συνεργασία σε αυτόν τον τομέα μπορεί να καλύπτει, ιδίως, τα εξής:

α) τη στήριξη της επεξεργασίας και της εφαρμογής στρατηγικών και σχεδίων δράσης σχετικών με τη βιοποικιλότητα,

β) τη διευκόλυνση της εγκαθίδρυσης μηχανισμών ανταλλαγής πληροφοριών σε τοπικό, περιφερειακό και υποπεριφερειακό επίπεδο, καθώς και την παρακολούθηση και αξιολόγηση της προόδου κατά την εφαρμογή της σύμβασης για τη βιολογική ποικιλομορφία (CDB),

γ) την ανάπτυξη και την ενημέρωση βάσεων δεδομένων για τους πόρους της βιοποικιλότητας κάθε ΥΧΕ,

δ) τη λήψη των κατάλληλων μέτρων πρόσβασης στους πόρους της βιοποικιλότητας ή τους γενετικούς πόρους,

ε) την προώθηση της σύναψης συμφωνιών με τον ιδιωτικό τομέα, υπό τον όρο ότι οι τοπικοί πληθυσμοί θα έχουν όντως τη δυνατότητα να επωφεληθούν από τις οικονομικές συνέπειες αυτών των συμφωνιών και ότι η χρησιμοποίηση των γενετικών πόρων δεν θα εκθέτει σε κίνδυνο την προστασία και τη διατήρηση της βιοποικιλότητας,

στ) την ενίσχυση της ενεργού συμμετοχής των ΥΧΕ στη διαδικασία χάραξης των πολιτικών και, ενδεχομένως, στις διαπραγματεύσεις στο πλαίσιο της CDB.

8. Έργα και προγράμματα στέγασης και ολοκληρωμένης αστικής ανάπτυξης κ.λπ.

Στον τομέα της αστικής ανάπτυξης, οι προσπάθειες θα πρέπει να επικεντρώνονται στην κατασκευή και την αποκατάσταση του οδικού δικτύου και άλλων βασικών έργων υποδομής, ιδίως δε κατοικιών με χαμηλό ενοίκιο.

Άρθρο 16

Περιφερειακή συνεργασία και ολοκλήρωση

Με τη συνεργασία παρέχεται αποτελεσματική συνδρομή για την επίτευξη των στόχων και των προτεραιοτήτων που καθορίζουν οι αρμόδιες αρχές των ΥΧΕ στο πλαίσιο της συνεργασίας και της ολοκλήρωσης σε περιφερειακό και υποπεριφερειακό επίπεδο.

1. Η περιφερειακή συνεργασία αφορά τις δράσεις που συμφωνούνται μεταξύ:

-δύο, περισσότερων ή όλων των ΥΧΕ.

-ενός ή περισσότερων ΥΧΕ σε συνεργασία με ένα ή περισσότερα γειτονικά κράτη, είτε ΑΚΕ είτε εκτός ΑΚΕ.

-ενός ή περισσότερων ΥΧΕ με ένα ή περισσότερα κράτη ΑΚΕ, καθώς και με μία ή περισσότερες από τις εξόχως απόκεντρες περιφέρειες που αναφέρονται στο άρθρο 299 παράγραφος 2 της συνθήκης (Γουαδελούπη, Γουϊάνα, Μαρτινίκα, Ρεϋνιόν, Κανάριες Νήσοι, Αζόρες και Μαδέρα). περισσότερων περιφερειακών οργανισμών, στους οποίους συμμετέχουν οι ΥΧΕ.

-ενός ή περισσοτέρων ΥΧΕ και περιφερειακών οργανισμών, στους οποίους συμμετέχουν ΥΧΕ, Κράτη ΑΚΕ ή υπερπόντια διαμερίσματα.

2. Σε αυτό το πλαίσιο, η συνεργασία πρέπει να αποσκοπεί στα εξής:

-να ενθαρρύνει τη σταδιακή ενσωμάτωση των ΥΧΕ στην παγκόμια και περιφερειακή οικονομία.

-να επιταχύνει την οικονομική ανάπτυξη και συνεργασία, τόσο στο εσωτερικό όσο και μεταξύ των περιφερειών των ΥΧΕ και των Κρατών ΑΚΕ.

-να προωθήσει την ελεύθερη κυκλοφορία του πληθυσμού, των αγαθών, των υπηρεσιών, των κεφαλαίων, του εργατικού δυναμικού και της τεχνολογίας.

-να επιταχύνει τη διαφοροποίηση των οικονομιών, καθώς και τον συντονισμό και την εναρμόνιση των πολιτικών συνεργασίας σε περιφερειακό και υποπεριφερειακό επίπεδο. και,

-να προαγάγει και να αναπτύξει το εμπόριο μεταξύ και εντός των ΥΧΕ, καθώς και μεταξύ των ΥΧΕ και των εξόχως απόκεντρων περιφερειών, των Κρατών ΑΚΕ και των τρίτων χωρών.

3. Στον τομέα της περιφερειακής ολοκλήρωσης, η συνεργασία αποσκοπεί στα εξής:

-να αναπτύξει και να ενισχύσει τις δυνατότητες των οργάνων και οργανισμών περιφερειακής συνεργασίας και ολοκλήρωσης, με στόχο την προώθηση της περιφερειακής συνεργασίας και ολοκλήρωσης.

-να ενθαρρύνει τις λιγότερο ανεπτυγμένες ΥΧΕ να συμμετάσχουν στην εγκαθίδρυση περιφερειακών αγορών και να επωφεληθούν από αυτές.

-να θέσει σε εφαρμογή πολιτικές τομεακής μεταρρύθμισης σε περιφερειακό επίπεδο.

-να ελευθερώσει τις συναλλαγές και τις πληρωμές.

-να ενθαρρύνει τις διασυνοριακές επενδύσεις, ξένες και εγχώριες, καθώς και άλλες πρωτοβουλίες οικονομικής ολοκλήρωσης σε περιφερειακό ή υποπεριφερειακό επίπεδο. και,

-να λάβει υπόψη το καθαρό μεταβατικό κόστος που θα έχει η περιφερειακή ολοκλήρωση στους δημοσιονομικούς πόρους και στο ισοζύγιο πληρωμών.

4. Η συνεργασία στον τομέα της περιφερειακής συνεργασίας καλύπτει ευρύ φάσμα λειτουργιών και θεμάτων, που αφορούν κοινά προβλήματα και παρέχουν τη δυνατότητα να επιτευχθούν οικονομίες κλίμακας, ιδίως σε σχέση με τα εξής:

-τις υποδομές (ιδίως τις υποδομές στον τομέα των μεταφορών και των επικοινωνιών, συμπεριλαμβανομένων των σχετικών προβλημάτων ασφαλείας), την ενέργεια.

-το περιβάλλον, τη διαχείριση των υδατικών πόρων.

-την υγεία, την εκπαίδευση και την κατάρτιση.

-την έρευνα και την επιστημονική και τεχνική συνεργασία.

-τις πρωτοβουλίες που αναλαμβάνονται σε περιφερειακό επίπεδο για την προετοιμασία έναντι των φυσικών καταστροφών και τον μετριασμό των επιπτώσεών τους, καθώς και σε άλλους τομείς, όπως είναι ο περιορισμός των εξοπλισμών και η καταπολέμηση των ναρκωτικών, του οργανωμένου εγκλήματος, της νομιμοποίησης παράνομων προσόδων, της απάτης και της διαφθοράς.

5. Επίσης, παρέχεται στήριξη σε έργα και πρωτοβουλίες διαπεριφερειακής συνεργασίας και συνεργασίας εντός των ΥΧΕ και εντός των κρατών ΑΚΕ.

Άρθρο 17

Πολιτιστική και κοινωνική συνεργασία

Η συνεργασία συμβάλλει στην αυτόνομη ανάπτυξη των ΥΧΕ, με επίκεντρο τον άνθρωπο και ρίζες στον πολιτισμό κάθε λαού. Η ανθρώπινη και πολιτιστική διάσταση οφείλει να διέπει όλους τους τομείς και να αντικατοπτρίζεται σε όλα τα αναπτυξιακά έργα ή προγράμματα. Η συνεργασία στηρίζει την πολιτική που χαράσσουν και τα μέτρα που λαμβάνουν οι αρμόδιες αρχές των ΥΧΕ, προκειμένου να αξιοποιήσουν το ανθρώπινο δυναμικό τους, να βελτιώσουν τις δυνατότητές τους στον τομέα της δημιουργίας και να προωθήσουν τις πολιτισμικές ταυτότητές τους. Η συνεργασία ενθαρρύνει τη συμμετοχή των πληθυσμών στην αναπτυξιακή διαδικασία.

Αυτή η συνεργασία ασκείται ιδίως με τα εξής:

-τη συνεκτίμηση της πολιτιστικής και κοινωνικής διάστασης,

-την προώθηση των πολιτισμικών ταυτοτήτων και του διαπολιτισμικού διαλόγου, ιδίως όσον αφορά τη διαφύλαξη της πολιτισμικής κληρονομίας, την παραγωγή και τη διάδοση πολιτισμικών αγαθών, τις πολιτιστικές εκδηλώσεις, την ενημέρωση και την επικοινωνία,

-δράσεις αξιοποίησης του ανθρώπινου δυναμικού, ιδίως όσον αφορά την εκπαίδευση και την κατάρτιση, την επιστημονική και τεχνική συνεργασία, τον ρόλο των γυναικών στο πλαίσιο της ανάπτυξης, την υγεία και την καταπολέμηση της τοξικομανίας, τον πληθυσμό και τη δημογραφία.

ΜΕΡΟΣ ΤΡΙΤΟ

ΤΑ ΜΕΣΑ ΤΗΣ ΣΥΝΕΡΓΑΣΙΑΣ ΕΚ-ΥΧΕ

ΤΙΤΛΟΣ I

ΣΥΝΕΡΓΑΣΙΑ ΓΙΑ ΤΗ ΧΡΗΜΑΤΟΔΟΤΗΣΗ ΤΗΣ ΑΝΑΠΤΥΞΗΣ

Κεφαλαιο πρωτο

Γενικεσ Διαταξεισ

Άρθρο 18

Στόχοι

Η συνεργασία για τη χρηματοδότηση της ανάπτυξης αποσκοπεί, μέσω της χορήγησης επαρκών χρηματοδοτικών μέσων και, ενδεχομένως, της κατάλληλης τεχνικής βοήθειας, στα εξής:

α) να στηρίξει και να διευκολύνει τις προσπάθειες που καταβάλουν οι ίδιες οι ΥΧΕ, προκειμένου να εξασφαλίσουν κατά τρόπο βιώσιμο την οικονομική, κοινωνική και πολιτισμική ανάπτυξή τους με βάση το αμοιβαίο συμφέρον και σε πνεύμα αλληλεξάρτησης.

β) να συμβάλει στην άνοδο του επιπέδου διαβίωσης του πληθυσμών των ΥΧΕ.

γ) να προωθήσει μέτρα που μπορούν να ενθαρρύνουν την ανάληψη πρωτοβουλίας εκ μέρους των συλλογικών φορέων, των ομάδων και ενώσεων προσώπων, καθώς και τη συμμετοχή τους στον σχεδιασμό και την εκτέλεση των αναπτυξιακών προγραμμάτων.

δ) να συμβάλει, στο πλαίσιο της προσπάθειας για την καταπολέμηση της ένδειας, στην ευρύτερη δυνατή συμμετοχή του πληθυσμού στα οφέλη που θα προκύψουν από την ανάπτυξη.

ε) να συμβάλει στην ανάπτυξη της ικανότητας των ΥΧΕ να καινοτομούν, να προσαρμόζουν και να τροποποιούν τις τοπικές τεχνολογίες, καθώς και να κατακτούν τις κατάλληλες νέες τεχνολογίες.

στ) να συμβάλει στην διερεύνηση, τη διατήρηση, τον μετασχηματισμό και την αειφόρο εκμετάλλευση των φυσικών πόρων των ΥΧΕ, προκειμένου να ενθαρρύνει τις προσπάθειές τους στους τομείς της εκβιομηχάνισης και της οικονομικής διαφοροποίησης.

ζ) να στηρίξει και να προωθήσει τη βέλτιστη ανάπτυξη του ανθρώπινου δυναμικού στις ΥΧΕ.

η) να διευκολύνει την αύξηση των χρηματοδοτικών ροών με προορισμό τις ΥΧΕ, ώστε αυτές οι ροές να καλύπτουν τις εξελικτικές ανάγκες των ΥΧΕ και να παρέχουν στήριξη στις προσπάθειες που καταβάλλουν οι ίδιες οι ΥΧΕ για την εναρμόνιση της διεθνούς αναπτυξιακής συνεργασίας, μέσω της συγχρηματοδότησης με άλλους χρηματοδοτικούς οργανισμούς ή με τρίτους φορείς.

θ) να ενθαρρύνει τις άμεσες ξένες επενδύσεις στις ΥΧΕ, να στηρίξει την ανάπτυξη σε αυτές ενός ιδιωτικού τομέα υγιούς, ακμάζοντος και δυναμικού και να ενθαρρύνει την εισροή επενδύσεων του ιδιωτικού τομέα από την τοπική, την εγχώρια ή τη διεθνή χρηματοοικονομική αγορά στους παραγωγικούς τομείς των ΥΧΕ.

ι) να διευκολύνει την περιφερειακή συνεργασία, αλληλεγγύη και ολοκλήρωση μεταξύ των ΥΧΕ, καθώς και μεταξύ των ΥΧΕ και των Κρατών ΑΚΕ.

κ) να καταστήσει δυνατή την εγκαθίδρυση περισσότερο ισορροπημένων οικονομικών και κοινωνικών σχέσεων και την επίτευξη μεγαλύτερης κατανόησης μεταξύ των ΥΧΕ, των Κρατών ΑΚΕ, των κρατών μελών της Κοινότητας και του υπόλοιπου κόσμου, με προοπτική στην αρτιότερη ενσωμάτωση των ΥΧΕ στην παγκόσμια οικονομία.

λ) να παρέχει τη δυνατότητα στις ΥΧΕ που αντιμετωπίζουν σοβαρές οικονομικές και κοινωνικές δυσχέρειες έκτακτου χαρακτήρα, οφειλόμενες σε φυσικές καταστροφές ή σε εξαιρετικές περιστάσεις με ανάλογα αποτελέσματα, να λαμβάνουν ενισχύσεις έκτακτης ανάγκης.

μ) να βοηθά τις λιγότερο ανεπτυγμένες ΥΧΕ να ξεπεράσουν συγκεκριμένα εμπόδια που αποτελούν τροχοπέδη για τις αναπτυξιακές προσπάθειές τους.

Άρθρο 19

Αρχές

Η συνεργασία για τη χρηματοδότηση της ανάπτυξης βασίζεται στις αρχές της εταιρικής σχέσης, της συμπληρωματικότητας και της επικουρικότητας:

α) υλοποιείται με βάση τους στόχους, τις στρατηγικές και τις προτεραιότητες της ανάπτυξης, όπως καθορίζονται από τις αρμόδιες αρχές των ΥΧΕ σύμφωνα με την παρούσα απόφαση και ιδίως με το άρθρο 1, αφού ληφθούν δεόντως υπόψη τα γεωγραφικά, κοινωνικά και πολιτισμικά χαρακτηριστικά κάθε επιμέρους ΥΧΕ, καθώς και το ιδιαίτερο δυναμικό της.

β) παρέχεται υπό πολύ ελεύθερους όρους.

γ) διασφαλίζει ότι η εισφορά πόρων πραγματοποιείται σε προβλέψιμη βάση.

δ) είναι ευέλικτη και προσαρμόζεται στην κατάσταση κάθε επιμέρους ΥΧΕ.

ε) σύμφωνα με την αρχή της εταιρικής σχέσης, οι κοινοτικές δράσεις αποφασίζονται στο πλαίσιο στενής συνεννόησης μεταξύ της Επιτροπής, της ενδιαφερόμενης ΥΧΕ και του Κράτους στο οποίο αυτή υπάγεται. η ως άνω εταιρική σχέση υλοποιείται με πλήρη σεβασμό των οικείων θεσμικών, νομοθετικών και δημοσιονομικών αρμοδιοτήτων κάθε εταίρου.

στ) σύμφωνα με την αρχή της συμπληρωματικότητας, η διάθεση κοινοτικών πόρων αποσκοπεί στη στήριξη των δημοσιονομικών προσπαθειών της ενδιαφερόμενης ΥΧΕ και του κράτους μέλους στο οποίο αυτή υπάγεται ή παρέχεται ως συμβολή στις δράσεις που αυτά αναλαμβάνουν.

ζ) σύμφωνα με την αρχή της επικουρικότητας, η υλοποίηση των παρεμβάσεων υπάγεται στην αρμοδιότητα των αρχών της ενδιαφερόμενης ΥΧΕ, με την επιφύλαξη των αρμοδιοτήτων της Επιτροπής όσον αφορά τη χρήση των κοινοτικών κεφαλαίων, σύμφωνα με την αρχή της χρηστής δημοσιονομικής διαχείρισης.

Άρθρο 20

Γενικές κατευθύνσεις

1. Οι αρμόδιες αρχές των ΥΧΕ είναι επιφορτισμένες με τα εξής:

α) να χαράσσουν τη στρατηγική και να καθορίζουν τους άξονες προτεραιότητας στους οποίους βασίζεται το Ενιαίο Έγγραφο Προγραμματισμού, που καλείται εφεξής "DOCUP".

β) στο πλαίσιο ενός τομεακού προγραμματισμού, να καθορίζουν τα έργα και προγράμματα και να θεσπίζουν τα κατάλληλα συνοδευτικά μέτρα που διασφαλίζουν τη διάρκεια και τη βιωσιμότητα των δράσεων που πρόκειται να αναληφθούν.

γ) να καταρτίζουν τους φακέλους των έργων και προγραμμάτων.

δ) να καταρτίζουν, να διαπραγματεύονται και να συνάπτουν τις συμβάσεις.

ε) να εκτελούν και να διαχειρίζονται τα έργα και προγράμματα.

στ) να συντηρούν τα έργα και προγράμματα και να διασφαλίζουν τη διάρκειά τους.

2. Οι αρμόδιες αρχές των ΥΧΕ και της Κοινότητας είναι επιφορτισμένες από κοινού με τα εξής:

α) να χαράσσουν, ενδεχομένως στο πλαίσιο της εταιρικής σχέσης, τις γενικές κατευθύνσεις της συνεργασίας για τη χρηματοδότηση της ανάπτυξης.

β) να καταρτίζουν το DOCUP.

γ) να διασφαλίζουν την επί ίσοις όροις συμμετοχή των υποψηφίων αναδόχων στους διαγωνισμούς και στη σύναψη συμβάσεων.

δ) να παρακολουθούν και να αξιολογούν τα αποτελέσματα των έργων και των προγραμμάτων.

ε) να βεβαιώνονται για την ενδεδειγμένη, ταχεία και αποτελεσματική εκτέλεση των έργων και προγραμμάτων.

3. Η Επιτροπή είναι επιφορτισμένη να λαμβάνει την απόφαση χρηματοδότησης για τη συνολική πίστωση που αντιστοιχεί στο DOCUP, σύμφωνα με τη διαδικασία που προβλέπεται στο άρθρο 24 παρακάτω.

4. Με την επιφύλαξη αντίθετων διατάξεων που ενδεχομένως περιλαμβάνει η παρούσα απόφαση, κάθε απόφαση που απαιτεί την έγκριση ενός εκ των μερών της σύνδεσης εγκρίνεται ή θεωρείται ότι έχει εγκριθεί εντός 6 μηνών από την ημερομηνία γνωστοποίησης εκ μέρους του άλλου μέρους.

Άρθρο 21

Πεδίο εφαρμογής

Στο πλαίσιο της στρατηγικής και των αξόνων προτεραιότητας που καθορίζει η ενδιαφερόμενη ΥΧΕ τόσο σε τοπικό όσο και σε περιφερειακό επίπεδο, μπορεί να παρέχεται στήριξη σε δράσεις, οι οποίες που συμβάλλουν στην υλοποίηση των στόχων που τάσσονται στην παρούσα απόφαση.

Το πεδίο εφαρμογής μπορεί να καλύπτει ιδίως τη στήριξη στις ακόλουθες δράσεις:

α) τομεακές πολιτικές και μεταρρυθμίσεις.

β) ανάπτυξη θεσμικών οργάνων, ενίσχυση του δυναμικού και ενσωμάτωση των περιβαλλοντικών θεμάτων.

γ) προγράμματα τεχνικής συνεργασίας.

δ) ανθρωπιστική βοήθεια και δράσεις έκτακτης ανάγκης.

ε) συμπληρωματική στήριξη σε περίπτωση διακυμάνσεων των εσόδων του προϋπολογισμού που προέρχονται από προϊόντα και υπηρεσίες εξαγωγής.

Άρθρο 22

Επιλεξιμότητα για χρηματοδότηση

1. Χρηματοδοτικής στήριξης χαίρουν, στο πλαίσιο της παρούσας απόφασης, οι ακόλουθες οντότητες ή οργανισμοί:

α) οι ΥΧΕ.

β) οι περιφερειακοί ή διακρατικοί οργανισμοί, στους οποίους συμμετέχουν μία ή περισσότερες ΥΧΕ και στους οποίους έχουν αναθέσει αρμοδιότητες οι αρμόδιες αρχές αυτών των ΥΧΕ.

γ) οι κοινοί οργανισμοί που έχουν συγκροτήσει η Κοινότητα και οι ΥΧΕ με σκοπό την επίτευξη ορισμένων ειδικών στόχων.

2. Στήριξης χαίρουν, επίσης, με τη σύμφωνη γνώμη των αρμόδιων αρχών της ενδιαφερόμενης ή των ενδιαφερόμενων ΥΧΕ:

α) οι οργανισμοί του δημόσιου ή του ευρύτερου δημόσιου τομέα σε τοπικό, εθνικό ή/και περιφερειακό επίπεδο, οι τοπικοί συλλογικοί φορείς των ΥΧΕ και κυρίως τα χρηματοπιστωτικά ιδρύματα και οι αναπτυξιακές τράπεζες.

β) οι εταιρείες και επιχειρήσεις των ΥΧΕ.

γ) οι επιχειρήσεις κράτους μέλους της Κοινότητας, προκειμένου να έχουν τη δυνατότητα, εκτός από την συμβολή τους, να αναλάβουν παραγωγικά έργα στο έδαφος μιας ΥΧΕ.

δ) οι ενδιάμεσοι χρηματοπιστωτικοί φορείς των ΥΧΕ ή της Κοινότητας, που προάγουν και χρηματοδοτούν ιδιωτικές επενδύσεις στις ΥΧΕ.

ε) οι φορείς της αποκεντρωμένης συνεργασίας και άλλοι μη κρατικοί φορείς των ΥΧΕ και της Κοινότητας, προκειμένου να έχουν τη δυνατότητα να αναλάβουν οικονομικά, πολιτιστικά, κοινωνικά και εκπαιδευτικά έργα και προγράμματα στις ΥΧΕ στο πλαίσιο της αποκεντρωμένης συνεργασίας, που αναφέρεται στο άρθρο 30.

Άρθρο 23

Προγραμματισμός και εφαρμογή

Εντός 12 μηνών από τη θέση σε ισχύ της παρούσας απόφασης, η Επιτροπή, αφού διενεργήσει διαβουλεύσεις με τις ΥΧΕ στο πλαίσιο της διαδικασίας εταιρικής σχέσης και σύμφωνα με τη διαδικασία που προβλέπεται στο άρθρο 24, θεσπίζει τα μέτρα που απαιτούνται για την εφαρμογή του παρόντος τμήματος της απόφασης καθώς και των παραρτημάτων ΙΙ Α έως Δ.

Τα μέτρα αυτά περιλαμβάνουν ιδίως:

α) τις λεπτομέρειες καθιέρωσης του DOCUP και τα ουσιώδη στοιχεία του.

β) τις λεπτομέρειες και τα κριτήρια παρακολούθησης, λογιστικού ελέγχου, προηγούμενης, ενδιάμεσης και μεταγενέστερης αξιολόγησης και αναθεώρησης του DOCUP καθώς και εφαρμογής του, συμπεριλαμβανομένων των θεμάτων συμμετοχής της Επιτροπής στις εν λόγω δραστηριότητες.

γ) τη σύνταξη περιοδικών ή άλλων εκθέσεων που θα προβλεφθούν.

Οι χρηματοδοτικές και λογιστικές διαδικασίες θα καθοριστούν στο δημοσιονομικό κανονισμό του 9ου ΕΤΑ.

Άρθρο 24

Επιτροπή ΕΤΑ-ΥΧΕ

1. Η Επιτροπή επικουρείται, εφόσον χρειάζεται, από επιτροπή που συγκροτείται βάσει της εσωτερικής συμφωνίας μεταξύ των εκπροσώπων των κυβερνήσεων των κρατών μελών που συνέρχονται στο πλαίσιο του Συμβουλίου και ασχολείται με τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού προωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της που υπεγράφη στο Κοτονού (Μπενίν) στις 23 Ιουνίου 2000 και με τη διάθεση των χρηματοδοτικών ενισχύσεων που προορίζονται για τις υπερπόντιες χώρες και εδάφη έναντι των οποίων ισχύουν οι διατάξεις του τέταρτου μέρους της συνθήκης ΕΚ [16], εφεξής "εσωτερική συμφωνία".

[16] Έγγρ. 10688/00 ΑΚΕ 114 ΤΕΛ 313 ΥΧΕ 21 - ΕΕ L .... της ... σ. ...

2. Όταν η επιτροπή ασκεί τις αρμοδιότητες που τις έχουν ανατεθεί με την παρούσα απόφαση, καλείται "επιτροπή ΕΤΑ-ΥΧΕ". Ο εσωτερικός κανονισμός της επιτροπής που συγκροτείται με την εσωτερική συμφωνία που αναφέρεται στην παράγραφο 1 εφαρμόζεται στην επιτροπή ΕΤΑ-ΥΧΕ.

3. Η επιτροπή ΕΤΑ-ΥΧΕ επικεντρώνει τις εργασίες της στα θέματα ουσίας της συνεργασίας για την ανάπτυξη που διοργανώνεται στο επίπεδο των ΥΧΕ και των περιφερειών. Επιδιώκοντας μεγαλύτερη συνοχή, συντονισμό και συμπληρωματικότητα εξετάζει την εφαρμογή των DOCUP.

4. Η επιτροπή ΕΤΑ-ΥΧΕ παρέχει τη γνώμη της για :

(α) τα σχέδια του DOCUP καθώς και για τις ενδεχόμενες τροποποιήσεις του,

(β) τα αναγκαία μέτρα για την εφαρμογή του παρόντος μέρους της απόφασης καθώς και των παραρτημάτων ΙΙ Α έως Δ.

5. Ο εκπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή εκδίδει τη γνώμη της επί του σχεδίου αυτού εντός προθεσμίας που τάσσει ο πρόεδρος. Η γνώμη εκδίδεται με την πλειοψηφία που προβλέπεται στο άρθρο 21, παράγραφος 4 της εσωτερικής συμφωνίας. Κατά τη ψηφοφορία στο πλαίσιο της επιτροπής, οι ψήφοι των εκπροσώπων των κρατών μελών σταθμίζονται σύμφωνα με την παράγραφο 3 του προαναφερθέντος άρθρου. Ο πρόεδρος δεν συμμετέχει στην ψηφοφορία.

6. Η Επιτροπή θεσπίζει μέτρα που εφαρμόζονται αμέσως. Ωστόσο, αν δεν είναι σύμφωνα με τη γνώμη της επιτροπής, τα εν λόγω μέτρα κοινοποιούνται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναστείλει την εφαρμογή των μέτρων που έχει αποφασίσει για χρονικό διάστημα που προσδιορίζεται σε κάθε βασική πράξη αλλά δεν υπερβαίνει σε καμία περίπτωση τους τρεις μήνες από την ημερομηνία της εν λόγω κοινοποίησης.

7. Το Συμβούλιο, αποφασίζοντας με πλειοψηφία και σύμφωνα με τη στάθμιση που προβλέπεται στην παράγραφο 5, μπορεί να λάβει διαφορετική απόφαση εντός της περιόδου που προβλέπεται στην παράγραφο 6.

8. Η Επιτροπή ενημερώνει την επιτροπή για την παρακολούθηση, την αξιολόγηση και το λογιστικό έλεγχο των DOCUP.

Κεφαλαιο 2

Ποροι που τιθενται στη διαθεση των ΥΧΕ

Άρθρο 25

Χρηματοδοτικές ενισχύσεις

1. Το συνολικό ποσό των χρηματοδοτικών ενισχύσεων της Κοινότητας για τους σκοπούς που αναφέρονται στον παρόντα τίτλο κεφάλαιο 1, η κατανομή του, οι λεπτομέρειες χορήγησης και οι όροι χρηματοδότησης για την περίοδο από 1ης Μαρτίου 2001 έως 31.12.2007 παρατίθενται στα παραρτήματα ΙΙ Α έως Δ και στο κεφάλαιο 3 που ακολουθεί, με την επιφύλαξη των μέτρων που πρόκειται να θεσπίσει η Επιτροπή και προβλέπονται στο άρθρο 24.

Οι χρηματοδοτικές ενισχύσεις βάσει της απόφασης είναι δυνατό να καλύπτουν το σύνολο των τοπικών και εξωτερικών δαπανών των έργων και προγραμμάτων, συμπεριλαμβανομένης της χρηματοδότησης των περιοδικών δαπανών.

2. Εξάλλου, οι ΥΧΕ είναι επιλέξιμες για τις χρηματοδοτήσεις που προβλέπουν οι κανονισμοί οι οποίοι ισχύουν για τις αναπτυσσόμενες χώρες και οι οποίοι απαριθμούνται στο παράρτημα II Ε καθώς και στα κοινοτικά προγράμματα που περιλαμβάνονται στο παράρτημα ΙΙ ΣΤ.

Κεφαλαιο 3

Στηριξη των επενδυσεων του ιδιωτικου τομεα

Άρθρο 26

Προώθηση των επενδύσεων

Αναγνωρίζοντας τη σημασία των ιδιωτικών επενδύσεων για την προώθηση της αναπτυξιακής συνεργασίας τους και την ανάγκη να ληφθούν μέτρα για την ενθάρρυνση και την προστασία αυτών των επενδύσεων, οι αρμόδιες αρχές των ΥΧΕ και της Κοινότητας:

α) θέτουν σε εφαρμογή μέτρα, προκειμένου να ενθαρρύνουν τη συμμετοχή στις αναπτυξιακές προσπάθειές τους εκείνων των επενδυτών του ιδιωτικού τομέα που συμμορφώνονται με τους στόχους και τις προτεραιότητες της αναπτυξιακής συνεργασίας ΥΧΕ-ΕΚ και με το ισχύον νομοθετικό και ρυθμιστικό πλαίσιο.

β) παρέχουν δίκαιη και ισότιμη μεταχείριση σε αυτούς τους επενδυτές.

γ) λαμβάνουν μέτρα και θεσπίζουν τις κατάλληλες διατάξεις για τη δημιουργία και τη διατήρηση προβλέψιμου και ασφαλούς επενδυτικού κλίματος και διαπραγματεύονται τη σύναψη συμφωνιών με στόχο τη βελτίωση αυτού του κλίματος.

δ) ευνοούν την αποδοτική συνεργασία μεταξύ των οικονομικών φορέων των ΥΧΕ καθώς και μεταξύ αυτών και των ομολόγων τους της Κοινότητας, προκειμένου να αυξηθεί η ροή κεφαλαίων και να βελτιωθούν οι διαχειριστικές ικανότητες, οι τεχνολογίες και άλλες μορφές τεχνογνωσίας.

ε) μεριμνούν ώστε να διευκολύνουν την αύξηση των ιδιωτικών ροών χρηματοδοτήσεων μεταξύ της Κοινότητας και των ΥΧΕ, συμβάλλοντας ιδίως στην εξάλειψη των φραγμών που εμποδίζουν την πρόσβαση των φορέων των ΥΧΕ στις διεθνείς κεφαλαιαγορές, συμπεριλαμβανομένων και αυτών της Κοινότητας.

στ) δημιουργούν περιβάλλον που ευνοεί την ανάπτυξη των χρηματοπιστωτικών ιδρυμάτων και τη συγκέντρωση των αναγκαίων πόρων για τον σχηματισμό κεφαλαίου και για την επέκταση του επιχειρηματικού πνεύματος.

ζ) ενθαρρύνουν την ανάπτυξη των επιχειρήσεων, λαμβάνοντας τα αναγκαία μέτρα για τη βελτίωση του περιβάλλοντος λειτουργίας των επιχειρήσεων και ιδίως για την εγκαθίδρυση του κατάλληλου νομοθετικού, διοικητικού και χρηματοοικονομικού πλαισίου που να διευκολύνει την ανάδυση και την ανάπτυξη ενός δυναμικού ιδιωτικού τομέα, συμπεριλαμβανομένων των βασικών επιχειρήσεων.

η) ενισχύουν την ικανότητα των τοπικών θεσμικών οργάνων των ΥΧΕ να προσφέρουν ένα φάσμα υπηρεσιών, οι οποίες μπορούν να οδηγήσουν σε αύξηση της συμμετοχής των τοπικών φορέων στη βιομηχανική και εμπορική δραστηριότητα.

Άρθρο 27

Στήριξη και χρηματοδότηση των επενδύσεων

Η συνεργασία θα παρέχει χρηματοδοτικούς πόρους σε μακροπρόθεσμη βάση, προκειμένου να συμβάλει στην ανάπτυξη του ιδιωτικού τομέα και να κινητοποιήσει κεφάλαια της ημεδαπής και της αλλοδαπής προς αυτόν τον σκοπό. Προς τούτο, η συνεργασία θα προσφέρει ιδίως τα εξής:

α) μη επιστρεπτέες ενισχύσεις για την παροχή χρηματοδοτικής ενίσχυσης και τεχνικής βοήθειας με στόχο τη στήριξη της ανάπτυξης του ανθρώπινου δυναμικού, της ανάπτυξης των θεσμικών ικανοτήτων ή άλλων μορφών θεσμικής ενίσχυσης που συνδέονται με κάποια συγκεκριμένη επένδυση. μέτρα που αποσκοπούν στην αύξηση της ανταγωνιστικότητας των επιχειρήσεων και στην ενίσχυση των δυνατοτήτων των, χρηματοπιστωτικών και μη, ενδιάμεσων φορέων του ιδιωτικού τομέα. απλούστευση και προώθηση των επενδύσεων, δραστηριότητες βελτίωσης της ανταγωνιστικότητας.

β) συμβουλευτικές υπηρεσίες με στόχο τη δημιουργία ευνοϊκού επενδυτικού κλίματος και μιας βάσης πληροφοριών με στόχο την καθοδήγηση και την ενθάρρυνση της εισροής κεφαλαίων.

γ) επιστρεπτέες ενισχύσεις που χρηματοδοτούνται από την επενδυτική διευκόλυνση.

δ) δάνεια από τους ιδίους πόρους της Ευρωπαϊκής Τράπεζας Επενδύσεων.

Οι όροι που ισχύουν για την επενδυτική διευκόλυνση και τα προαναφερθέντα δάνεια καθορίζονται αντίστοιχα στα παραρτήματα ΙΙ Β και Γ της παρούσας απόφασης.

Κεφαλαιο 4

Προσθετη ενισχυση σε περιπτωση διακυμανσεων των εσοδων απο εξαγωγεσ

Άρθρο 28

Η πρόσθετη ενίσχυση

1. Στο πλαίσιο της συνολικής χρηματοδότησης, παρέχεται πρόσθετη ενίσχυση προκειμένου να αμβλυνθούν οι αρνητικές επιπτώσεις από την αστάθεια των εσόδων από εξαγωγές, ιδίως στο γεωργικό και μεταλλευτικό τομέα που θα ήταν δυνατό να θέσουν σε κίνδυνο την υλοποίηση των στόχων ανάπτυξης των ΥΧΕ.

2. Ο στόχος της ενίσχυσης σε περίπτωση βραχυπρόθεσμων διακυμάνσεων των εσόδων από εξαγωγές συνίσταται στη διατήρηση των μεταρρυθμίσεων και των μακροοικονομικών και τομεακών πολιτικών που ενδέχεται να τεθούν σε κίνδυνο λόγω της μείωσης των εσόδων και στην αντιμετώπιση των αρνητικών επιπτώσεων από την αστάθεια των εσόδων από εξαγωγές που προέρχονται από τα προϊόντα του γεωργικού και του μεταλλευτικού τομέα.

3. Η εξάρτηση των οικονομιών των ΥΧΕ από τις εξαγωγές, ιδίως από εκείνες του γεωργικού και μεταλλευτικού τομέα, θα ληφθεί υπόψη κατά τη διάθεση των πόρων για το έτος εφαρμογής. Σ'αυτό το πλαίσιο, οι λιγότερο ανεπτυγμένες χώρες θα τύχουν ευνοϊκότερης μεταχείρισης.

4. Οι πρόσθετοι πόροι θα διατεθούν σύμφωνα με τις ειδικές λεπτομέρειες του συστήματος ενισχύσεων που προβλέπονται στο παράρτημα ΙΙ Δ για τους τρόπους και τις προϋποθέσεις χρηματοδότησης.

5. Η Κοινότητα θα στηρίξει επίσης τα καθεστώτα εμπορικής ασφάλισης που έχουν επινοηθεί για τις ΥΧΕ οι οποίες προσπαθούν να προστατευθούν από τις διακυμάνσεις των εσόδων από εξαγωγές.

Κεφαλαιο 5

Στηριξη των λοιπών φορεων τησ συνεργασιασ

Άρθρο 29

Στόχοι και χρηματοδότηση

Προκειμένου να ανταποκριθεί στις αναπτυξιακές ανάγκες άλλων τοπικών συλλογικών φορέων και να ενθαρρύνει όλους τους φορείς της αποκεντρωμένης συνεργασίας που είναι σε θέση να παράσχουν τη συμβολή τους στην αυτόνομη ανάπτυξη των ΥΧΕ να προτείνουν και να θέσουν σε εφαρμογή πρωτοβουλίες, η συνεργασία ΕΚ-ΥΧΕ στηρίζει αυτές τις αναπτυξιακές δράσεις, εντός των ορίων που θεσπίζουν οι ενδιαφερόμενες ΥΧΕ και τα κράτη μέλη στα οποία υπάγονται αυτές οι ΥΧΕ και εντός του πλαισίου των διατάξεων του DOCUP.

1. Σύμφωνα με τα ανωτέρω, η συνεργασία στηρίζει:

α) τη χρηματοδότηση έργων μικρής κλίμακας σε τοπικό επίπεδο, τα οποία έχουν οικονομικό και κοινωνικό αντίκτυπο στον βίο του πληθυσμού, καλύπτουν κάποια πρωταρχική ανάγκη που έχει εκδηλωθεί και διαπιστωθεί και υλοποιούνται με πρωτοβουλία και με την ενεργό συμμετοχή του δικαιούχου τοπικού συλλογικού φορέα. και

β) τη χρηματοδότηση της αποκεντρωμένης συνεργασίας, ιδίως δε όταν στο πλαίσιο αυτής συνδυάζονται οι προσπάθειες και τα μέσα οργανισμών των ΥΧΕ και των ομολόγων τους της Κοινότητας. Αυτή η μορφή συνεργασίας παρέχει τη δυνατότητα κινητοποίησης των υφιστάμενων ικανοτήτων, των καινοτόμων μεθόδων δράσης και των πόρων που διαθέτουν οι φορείς της αποκεντρωμένης συνεργασίας με στόχο την ανάπτυξη των ΥΧΕ.

2. Τα έργα μικρής κλίμακας και οι δράσεις αποκεντρωμένης συνεργασίας μπορούν να χρηματοδοτούνται από τους χρηματοδοτικούς πόρους της παρούσας απόφασης. Τα έργα ή προγράμματα που υπάγονται σε αυτή τη μορφή συνεργασίας είναι δυνατόν να αποτελούν το μέσο για την υλοποίηση των ειδικών στόχων που περιλαμβάνει το DOCUP ή των στόχων που απορρέουν από πρωτοβουλίες των τοπικών συλλογικών φορέων ή φορέων της αποκεντρωμένης συνεργασίας.

Η συμμετοχή στη χρηματοδότηση των έργων μικρής κλίμακας και της αποκεντρωμένης συνεργασίας διασφαλίζεται με τη χορήγηση μη επιστρεπτέας ενίσχυσης, η οποία κατ'αρχήν δεν μπορεί να υπερβαίνει τα τρία τέταρτα του συνολικού κόστους κάθε έργου. Το υπόλοιπο χρηματοδοτείται:

α) στην περίπτωση έργων μικρής κλίμακας, από τον ενδιαφερόμενο τοπικό συλλογικό φορέα, με τη μορφή συνεισφοράς σε είδος ή παροχής υπηρεσιών και μετρητών, αναλόγως των δυνατοτήτων του φορέα. ή

β) στην περίπτωση αποκεντρωμένης συνεργασίας, από τους φορείς της αποκεντρωμένης συνεργασίας, υπό τον όρο ότι οι χρηματοδοτικοί, τεχνικοί, υλικοί ή άλλοι πόροι που παρέχουν οι εν λόγω φορείς δεν καλύπτουν, γενικά, προσοστό μικρότερο από το 25% του συνολικού υπολογιζόμενου κόστους του έργου ή του προγράμματος. και

γ) όταν πρόκειται συγχρόνως για έργα μικρής κλίμακας και αποκεντρωμένη συνεργασία, κατ'εξαίρεση, από την ενδιαφερόμενη ΥΧΕ, είτε με τη μορφή χρηματοδοτικής συνεισφοράς είτε με τη μορφή της χρησιμοποίησης εξοπλισμού του δημοσίου ή της παροχής υπηρεσιών.

Οι διαδικασίες που διέπουν τα έργα και προγράμματα που χρηματοδοτούνται στο πλαίσιο των έργων μικρής κλίμακας ή της αποκεντρωμένης συνεργασίας είναι αυτές που καθορίζει η παρούσα απόφαση, ιδίως στο πλαίσιο των διατάξεων εφαρμογής του DOCUP.

Κεφαλαιο 6

Στηριξη της ανθρωπιστικησ βοηθειασ και των ενισχυσεων εκτακτησ αναγκησ

Άρθρο 30

Στόχοι και μέσα

Η ανθρωπιστική βοήθεια και οι ενισχύσεις έκτακτης ανάγκης θα χορηγούνται στον πληθυσμό των ΥΧΕ που αντιμετωπίζει σοβαρές οικονομικές και κοινωνικές δυσκολίες έκτακτου χαρακτήρα, που οφείλονται σε φυσικές καταστροφές ή σε εξαιρετικές περιστάσεις με παρόμοια αποτελέσματα. Η ανθρωπιστική βοήθεια και οι ενισχύσεις έκτακτης ανάγκης θα παρέχονται για όσο διάστημα απαιτείται για την αντιμετώπιση των επιγόντων προβλημάτων που ανέκυψαν από αυτές τις καταστάσεις.

Η ανθρωπιστική βοήθεια και οι ενισχύσεις έκτακτης ανάγκης θα χορηγούνται αποκλειστικά και μόνον με γνώμονα τις ανάγκες και τα συμφέροντα των θυμάτων των καταστροφών.

1. Η ανθρωπιστική βοήθεια και οι ενισχύσεις έκτακτης ανάγκης θα αποσκοπούν στα εξής:

α) να διαφυλάξουν τις ανθρώπινες ζωές υπό συνθήκες κρίσης και μετά από κρίση που προκλήθηκε εξ αιτίας φυσικών καταστροφών ή εξαιρετικών περιστάσεων με παρόμοια αποτελέσματα.

β) να συμβάλουν στη χρηματοδότηση και τη μεταφορά της ανθρωπιστικής βοήθειας καθώς και στην άμεση πρόσβαση των δικαιούχων σε αυτή, με τη χρήση όλων των διαθέσιμων μέσων υλικοτεχνικής υποδομής.

γ) να θέσουν σε εφαρμογή βραχυπρόθεσμα μέτρα αποκατάστασης και ανασυγκρότησης, προκειμένου να δημιουργηθούν το συντομότερο δυνατόν οι κατάλληλες συνθήκες για την κοινωνική ένταξη ή επανένταξη των πληγέντων πληθυσμών.

δ) να καλύψουν τις ανάγκες μετακίνησης προσώπων (προσφύγων, εκτοπ